Malaysia dahului penggunaan dompet mudah alih

KUALA LUMPUR: Malaysia mendahului dalam penggunaan dompet mudah alih dan digital di Asia Tenggara, diikuti Filipina (36 peratus), Thailand (27 peratus) dan Singapura (26 peratus), menurut Kajian Impak Mastercard 2020.

Keputusan Edisi Pasaran Malaysia menunjukkan sebanyak 40 peratus daripada pengguna di Malaysia dilaporkan menggunakan lebih banyak dompet mudah alih, digital, diikuti kad debit tanpa sentuhan (26 peratus) dan kad kredit tanpa sentuhan (22 peratus).

Oleh itu, penggunaan tunai merosot 64 peratus sejak awal pandemik Covid-19.

Perubahan dalam cara pembelian menunjukkan peralihan di seluruh rantau dengan pasaran lain seperti Singapura, Filipina dan Thailand turut mengurangkan penggunaan tunai, masing-masing sebanyak 67 peratus, 64 peratus dan 59 peratus serta menyaksikan peningkatan yang sama dalam penggunaan semua kaedah pembayaran tanpa sentuhan.

Kajian turut menyaksikan penggunaan pembayaran digital di Malaysia turut lebih tinggi berbanding pasaran lain di Asia Tenggara.

Pada April, pengguna melakukan lebih banyak pembayaran tanpa tunai termasuk pembayaran mudah alih dan QR sebanyak 18 peratus, berbanding 16 peratus di Filipina, 15 peratus di Singapura dan 15 peratus di Thailand.

Selain itu, negara turut menyaksikan peningkatan dalam aktiviti digital terutamanya membeli-belah dalam talian dan penggunaan pembayaran digital, yang juga lebih tinggi berbanding pasaran lain di Asia Tenggara.

Hampir separuh daripada pengguna yang dikaji di Malaysia melaporkan peningkatan membeli-belah dalam talian dalam tempoh sama.

Rakyat Malaysia banyak meluangkan masa dalam melayari Internet untuk berita dan hiburan (75 peratus), diikuti penstriman video dalam talian (57 peratus), rangkaian sosial (55 peratus) dan penghantaran makanan atau barangan runcit ke rumah (50 peratus).

Selain itu, sebanyak 64 peratus daripada rakyat Malaysia berkata mereka akan membeli-belah dalam talian dalam kekerapan yang sama seperti sekarang atau sebelum pandemik walaupun sekatan telah ditarik balik.

Pada masa sama, pengguna menjangka untuk meneruskan penghantaran ke rumah (54 peratus) dan bekerja dari rumah (45 peratus), menurut kajian itu.

Di Malaysia, 97 peratus daripada responden berasa positif atau neutral mengenai bagaimana kerajaan dan bank telah membantu mereka menghadapi krisis ini.

Sementara itu, Presiden Bahagian Mastercard Pasaran Pesat Membangun Asia Tenggara, Safdar Khan berkata, syarikat komited untuk menggunakan kuasa data untuk membolehkan perniagaan dalam semua saiz menyesuaikan dengan keperluan, pilihan dan tata laku pengguna yang berubah melalui e-dagang, had pembayaran tanpa sentuhan yang meningkat dan menerajui peralihan kepada tanpa sentuhan di rantau ini.

Data diperoleh daripada 10,000 pengguna dan atau profesional perniagaan dalam 10 pasaran di rantau Asia Pasifik.- Bernama

See author's posts


Parkour jadi disiplin gimnastik baharu di Asia Tenggara?

KUALA LUMPUR: Adakah parkour akan menjadi satu daripada disiplin gimnastik baharu di Asia Tenggara dalam masa terdekat?

Nampaknya acara larian jalanan ala-ala rintangan itu boleh membuat penampilan sulungnya dalam kejohanan itu mahupun permainan pelbagai sukan di rantau ini selepas parkour adalah antara topik yang dibangkitkan dalam pertemuan dengan Persekutuan Gimnastik Malaysia (MGF) dan Gimnastik Antarabangsa. Presiden Persekutuan (FIG) Morinari Watanabe pada Isnin lalu.

Setiausaha Kehormat MGF Afrita Ariany Nasril memberitahu Bernama bahawa Watanabe juga telah mencadangkan idea untuk menganjurkan jelajah di Indonesia, Singapura, Malaysia, Kemboja, Laos dan Vietnam untuk mempromosikan parkour pada Ogos ini.

“Lawatan itu akan merangkumi aktiviti dan pertandingan yang menyeronokkan untuk mempromosikan parkour kepada orang ramai,” katanya.

Afrita berpendapat bahawa parkour akan menjadi peluang yang baik untuk atlet gimnas memgembangkan kerjaya mereka dalam sukan.

“Parkour lebih mudah dan latihannya lebih pendek berbanding gimnastik artistik atau berirama.

“Sekurang-kurangnya mereka yang berapa bagus dalam bidang seni atau berirama boleh mempertimbangkan untuk mengembangkan semula kerjaya mereka dalam parkour,” katanya.

Penyertaan parkour akan menyaksikan gimnastik mempunyai empat disiplin dalam kejohanan di rantau ini yang turut merangkumi persembahan artistik, irama dan aerobik sedia ada.

Dalam pada itu, Afrita berkata mesyuarat itu juga membincangkan rancangan untuk terus mengembangkan sukan itu ke peringkat lebih tinggi.

Selain mesyuarat itu, bekas gimnas negara itu berkata Watanabe turut meluangkan masa untuk mengejutkan gimnas negara semasa menjalani sesi latihan di Majlis Sukan Negara di Bukit Jalil. – Bernama

See author's posts


350 peserta rebut peluang menang RM38,000 pada LCC Edisi ke-5

KUCHING: Seramai 350 peserta bakal merebut hadiah wang tunai berjumlah keseluruhan RM38,000 pada Karnival Berbasikal Layar (LCC) Edisi ke-5 1 hingga 3 September depan.

Acara lumba basikal anjuran Pejabat Tanah dan Survei Betong dan Saberkas Layar dengan kerjasama Persatuan Berbasikal Sarawak ini terbahagi kepada dua kategori iaitu Kriterium dan Lebuhraya yang berlangsung selama dua hari di Layar, Betong.

Timbalan Menteri Belia, Sukan dan Pembangunan Usahawan Dato Gerald Jabu mengesahkan 350 penyertaan dari dalam dan luar negara bakal berentap pada LCC 2023.

Antaranya, Brunei Darussalam, Indonesia dan Singapura.

“Kategori lebuh raya sangat mencabar dan ia merupakan salah satu tarikan acara ini.

“Kita yakin pengajuran karnival berbasikal ini mampu menarik pelancong dari dalam mahupun luar negara.

“Kali ini bukan para pengayuh bukan sahaja melalui kawasan Layar malah kawasan Bukit Saban juga dengan jarak kayuhan basikal dianggarkan sejauh 100 kilometer,” katanya.

Beliau berkata demikian pada sidang media LLC 2023 Edisi ke-5 bertempat di Pusat Akuatik Pandelela di sini, hari ini.

Dalam pada itu, pelbagai acara lain turut akan diadakan seperti pameran, pertandingan ratu cantik, gerai jualan dan konsert sepanjang LLC 2023 Edisi ke-5 ini.

“Pada edisi kali ini juga, kategori yang dipertandingkan adalah sama seperti tahun lepas iaitu Junior 17 Tahun Ke Bawah, Master A 35 Tahun Ke 44 Tahun, Master B 45 Tahun Ke Atas, Open, Minivelo, Ladies, Betong Closed, Sarawak Closed dan penambahan kategori lebuh raya wanita.

Tambah Gerald, rumah panjang dijadikan penginapan untuk peserta bertujuan memberi pengalaman dan suasana kepada peserta luar merasai keunikan corak kehidupan masyarakat tempatan yang menetap di rumah panjang.

Katanya, karnival ini diadakan sempena sambutan ulang tahun ke-50 tahun Saberkas Sarawak dan ulang tahun 60 tahun Sarawak Merdeka.

Pendaftaran boleh dilakukan menerusi akaun Layar Cycling Carnival melalui platform Facebook dengan yuran penyertaan ‘early bird sebanyak RM80 manakala RM100 harga selepas ‘early bird’.

Turut hadir, Ketua Penolong Setiausaha Kementerian Belia, Sukan dan Pembangunan Usahawan Sarawak Jee Chin Fu, Timbalan Residen Bahagian Betong Mahra Salleh, Presiden Persatuan Berbasikal Negeri Sarawak Dato Benjamin Hasbi Mohd Sulaiman.

Oleh Mohd Neenatul Aizal

See author's posts


Sukan SUKMA 2024: Lima acara tambahan dipertandingkan

KUCHING: Lima acara tambahan Sukan SUKMA 2024 yang akan dipertandingkan ialah Sofbol, Catur, Kabbadi, Silambam dan Kriket.

Perkara ini telah disahkan oleh Menteri Belia, Sukan dan Pembangunan Usahawan Dato Sri Abdul Karim Rahman Hamzah sejurus selepas bermesyuarat bersama Menteri Belia dan Sukan Hannah Yeoh, semalam.

“Ada tujuh persatuan sukan yang telah membuat rayuan untuk memohon agar acara sukan tambahan diterima dalam SUKMA 2024 kelak.

“Setelah bermesyuarat hampir dua jam kita telah membuat keputusan dan bersetuju untuk menerima lima lagi sukan antaranya adalah Sofbal, Kriket Kabbadi, Silambam dengan Catur.

“Kami telah menelitinya dengan sangat terperinci kerana kelima-lima ini ada liga kebangsaannya sendiri. Saya rasa adil untuk acara sukan ini disertakan dalam SUKMA 2024,”katanya.

Beliau berkata demikian ketika mengulas mengenai status lima acara sukan tambahan SUKMA 2024 sejurus selepas Perasmian Program Dialog Seni Majlis Seni Sarawak 2023 di sini, hari ini.

Jelas Karim, pada masa ini padang kriket sedang dalam pembinaan dan akan siap sepenuhnya sebelum SUKMA.

“Kita ada dua padang ragbi dan satu padang kriket yang sedang dalam pembinaan di kompleks sukan Petra Jaya.

“Kita akan menentukan bahagian mana sama ada Kuching, Samarahan atau bandar yang lain kerana kita ada 8 destinasi atau tempat untuk mengadakan SUKMA.

“…Dan keseluruhan acara sukan SUKMA 2024 yang bakal dipertandingkan adalah sebanyak 37 acara sukan,” jelasnya.

Abdul Karim turut menyatakan bahawa Sarawak bersedia untuk SUKMA 2024.

Oleh Azreen Keria

See author's posts


Perubahan laluan di persimpangan ke Lundu WPC02 mulai 15 Mei ini

LUNDU: Perubahan laluan di persimpangan ke Lundu WPC02 Lebuhraya Pan Borneo (LPB) akan dilaksanakan bermula 10.00 pagi pada 15 Mei ini.

Jabatan Kerja Raya (JKR) Sarawak Unit LPB menerusi siaran media memaklumkan, perubahan laluan melibatkan lokasi CH23+500 (KM54.135) iaitu pengguna jalan raya disarankan untuk menggunakan laluan di Kampung Stunggang Melayu untuk ke Bau atau Sematan.

Menerusi siaran media, pihak JKR Unit LPB juga menyatakan sebarang perubahan pada tarikh atau kawasan terlibat dengan kerja-kerja ini akan dimaklumkan oleh kontraktor.

Justeru, para pengguna jalan raya diminta berhati-hati ketika memandu di kawasan terlibat dan patuhi segala pengurusan trafik dengan had laju yang telah ditetapkan demi keselamatan bersama.

Orang ramai boleh menghubungi Unit LPB JKR Sarawak di talian 082-230879 atau Tania 011-19339248 untuk sebarang aduan atau pertanyaan lanjut berkaitan aliran trafik bagi lokasi terlibat tersebut.

See author's posts


Pijak wanita hamil,lelaki dipenjara 3 tahun

SYDNEY: Seorang lelaki Australia yang bertindak menumbuk dan memijak seorang wanita Muslim yang sedang sarat hamil tahun lalu, dihukum penjara tiga tahun.

Rana Elasmar, ibu kepada empat anak sedang hamil 38 minggu ketika diserang pada November tahun lalu, lapor Nine News, agensi media di bawah CNN.

Dalam insiden itu, wanita berkenaan yang mengenakan hijab sedang duduk di sebuah kafe di Sydney ketika tertuduh, Stipe Lozina menghampiri mejanya.

Selepas berlakunya perbualan pendek, Lozina tiba-tiba menumbuk Elasmar beberapa kali dan kemudian bertindak memijak kepalanya apabila dia terjatuh.

Rakan-rakan Elasmar dan orang awam turut membantu dan menghalang perilaku ganasnya tertuduh.

Lozina didapati dengan sengaja mengeluarkan kata-kata berbaur rasis dan menyerang wanita berkenaan walaupun tidak berlaku sebarang provokasi.

Dalam insiden itu, wanita berkenaan mengalami kecederaan ringan bagaimanapun kandungannya tidak terjejas.

Dalam pada itu, Lozina mengaku bersalah, bagaimanapun beliau mendakwa ia bukan satu serangan Islamofobia atau rasis.

“Saya tidak membenci mereka, cuma berbeza pandangan,” kaanya kepada mahkamah. – AFP

See author's posts


Kenanga turunkan unjuran jualan dagangan

KUALA LUMPUR: Kenanga Research menyemak turun unjuran jualan perdagangan edaran Malaysia bagi tahun ini kepada sekitar -2.5 peratus hingga -1.5 peratus daripada -1.5 hingga -0.5 peratus, berikutan jangkaan keadaan ekonomi lebih suram.

Dalam notanya, cabang penyelidikan Kenanga Investment Bank itu berkata, sebarang peningkatan kukuh tersebut akan ditampan oleh ketidaktentuan ekonomi, peningkatan kadar pengangguran serta kemungkinan impak lebih buruk sekiranya berlaku gelombang terbaharu jangkitan Covid-19.

Namun dalam tempoh terdekat ini, pelaksanaan Perintah Kawalan Pergerakan Pemulihan (PKPP) dan pakej rangsangan yang diperkenalkan oleh kerajaan dijangka mampu memacu perbelanjaan pengguna.

“Bagaimana pun, kami mengekalkan asas andaian kami bahawa pertumbuhan penggunaan swasta diunjurkan susut kepada 1.5 peratus dalam suku kedua tahun ini yang menyebabkan pertumbuhan Keluaran Dalam Negara Kasar (KDNK) susut ketara dengan jangkaan 7.5 peratus pada tempoh tersebut,” katanya.

Sementara itu, AmBank Research pula menjangkakan jualan edaran itu akan meningkat pada masa depan apabila Perintah Kawalan Pergerakan (PKP) dan sekatan perjalanan global dilonggarkan secara beransur-ansur selain Pelan Jana Semula Ekonomi Negara (PENJANA) dan kos pinjaman lebih rendah.

“Terdapat beberapa bukti berlakunya peningkatan sederhana dari segi perbelanjaan pengguna. Apabila PKP terus dilonggarkan, kemungkinan besar permintaan bagi produk lebih mahal dan pilihan akan turut meningkat,” katanya dalam nota penyelidikan berasingan. – Bernama

See author's posts


Teliti senarai projek bawah RM200,000 sebelum dilepaskan – Nanta

KUCHING: Kementerian Kerja Raya (KKR) akan meneliti terlebih dahulu berkaitan senarai projek di bawah RM200,000 sebelum melepaskannya kepada pihak berkaitan bagi perlaksanaan.Menterinya, Dato Sri Alexander Nanta Linggi berkata, terdapat beberapa aspek dan prosedur yang perlu diperhalusi kerana ia melibatkan aspek teknikal.“KKR perlu melihat kepada aspek keselamatan. Ini disebabkan jika diberikan kepada pihak luar daripada Jabatan Kerja Raya (JKR) mungkin kemampuan teknikal mereka tidak sama.“Kalau projek kecil, kita akan senaraikan, jika JKR atau KKR sudah berpuas hati maka memang kita akan lepaskannya,” katanya ketika ditemui media pada majlis rumah terbuka Gawai Dayak di kediamannya di sini, malam tadi.Mengulas lanjut mengenai saranan Perdana Menteri, Datuk Seri Anwar Ibrahim berhubung projek infrastruktur kecil seperti baik pulih sekolah dan klinik daif di bawah seliaan JKR dipindahkan kepada jabatan lain atau pejabat daerah.Katanya, pihaknya masih belum mempunyai senarai projek berkenaan, namun ia akan disediakan dan dilaksanakan dalam masa terdekat.“Projek berkenaan berbeza dengan projek di bawah kos RM50 juta di Sabah Sarawak.“RM50 juta itu untuk Sarawak dan Sabah yang dibincangkan menerusi Perjanjian Malaysia 1963 (MA63).“Memang di Sarawak, apa saja projek daripada kementerian atau Menteri Kewangan, kita lepaskan pelaksanaannya kepada JKR Sarawak,” katanya.

Oleh NICKELYSON LAKUN

See author's posts


300 lot parkir di Tebingan Sungai Limbang

LIMBANG: Kemudahan lot parkir mencukupi akan disediakan sejajar dengan pelaksanaan Projek Menaiktaraf Tebingan Sungai Limbang Fasa I & II, sejauh 1.7 kilometer yang merupakan projek terpanjang di Sarawak.

Menteri Muda Pemodenan Pertanian, Tanah Adat dan Pembangunan Wilayah Sarawak Datuk Abdul Rahman Ismail berkata, Projek Menaiktaraf Tebingan Sungai Limbang Fasa I akan menyediakan sekitar 160 lot parkir dan 100 lagi parkir disediakan apabila projek sama Fasa II siap nanti.Selain itu, kira-kira 300 lot parkir akan disediakan apabila projek Tebingan Sungai Limbang siap nanti.

“Kesemua projek yang sedang dalam pembinaan ini akan menangani masalah kekurangan parkir yang dihadapi di bandar Limbang,”tambahnya.Ahli Dewan Undangan Negeri (ADUN) Bukit Kota itu menyatakan demikian ketika ditemui semasa penyerahan kunci Jejantas Tiga Laluan menghubungkan Jalan Buangsiul, Jalan Bangkita dan Jalan Wong Tsap En dari kontraktor Rimbun Prima kepada Majlis Daerah Limbang (MDL), malam kelmarin.

Turut serta ialah Residen Bahagian Limbang Ir. Ahmad Denney Ahmad, Walikota Majlis Daerah Limbang Kaunselor Sufian Mohat dan timbalannya Kaunselor Dahlan Dullah, Setiausaha MDL Petrick Linggie Taboh dan Pengurus Tapak Projek Rimbun Prima Royce Wong.

Abdul Rahman turut memberitahu jejantas berkenaan yang sudah siap dibina merupakan satu lagi mercu tanda untuk memperindah dan mengubah landskap pembangunan bandar Limbang.

Menurutnya projek di bawah bidang kuasa MDL itu mampu mengubah landskap pembangunan daerah ini, sekali gus memacu sektor ekonomi dan pelancongan penduduk setempat.

Jejantas tiga laluan ini yang menghubungkan Limbang Plaza,bangunan tamu dan bangunan Persatuan Melayu Limbang (PML), mempunyai mercu tanda yang cantik dan begitu ikonik.

Ini membolehkan masyarakat mengunjungj tiga tempat terbabit dan merancakkan kegiatan ekonomi peniaga.

Malah projek jejantas tiga laluan itu merupakan projek pertama yang siap, diikuti Projek Menaiktaraf Tebingan Sungai Limbang Fasa I yang diijangka siap pada 22 Julai tahun ini, manakala Projek Menaiktaraf Tebingan Sungai Limbang Fasa II dijangka siap September tahun ini.

Jelasnya lagi, projek yang begitu ikonik ini sudah pasti mampu menarik lebih ramai pengunjung datang ke Limbang terutama apabila pandemik Covid-19 kembali pulih.

Oleh itu beliau berharap masyarakat Limbang memberi sokongan terhadap usaha kerajaan membangunkan kawasan ini, sekali gus melibatkan diri secara aktif di dalam bidang perniagaan.

Oleh ADENG EDRUS

See author's posts


Koperasi mampu beri impak

KUCHING: Kerajaan komited untuk memperkasakan sektor koperasi sebagai ketiga terpenting selepas sektor kerajaan dan swasta.

Ini kerana koperasi mempunyai jumlah aset melebihi RM140 bilion selain bilangan koperasi sebanyak 14,834 serta anggotanya melebihi tujuh juta orang.

Timbalan Premier Sarawak, Datuk Amar Awang Tengah Ali Hasan berkata sumbangan koperasi juga mampu memastikan impak kewujudan koperasi dalam kalangan anggota dan masyarakat sekeliling dapat dirasai.

“Sektor koperasi berada di landasan yang baik untuk terus bergerak bagi pembangunan komuniti secara menyeluruh.

“Melalui koperasi membolehkan sasaran kerajaan untuk meningkatkan sosioekonomi masyarakat secara inklusif dapat dilaksanakan.

“Koperasi perlu membentuk rantaian kerjasama antara anggota terutamanya anggota usahawan dan koperasi bagi membolehkan koperasi turut menjana pendapatan melalui proses perkongsian teknologi, kepakaran dan sumber,” katanya.

Beliau berkata demikian pada perasmian Program Seminar ‘Transformasi Rantaian Tani Niaga: Peluang Koperasi’ di Hotel Raia dan Konvensyen Kuching, malam tadi.

Teks ucapannya dibaca oleh Timbalan Menteri Industri Makanan, Komoditi dan Pembangunan Wilayah, Datuk Dr Abdul Rahman Ismail.

Awang Tengah berkata, koperasi juga perlu terus memainkan peranan lebih aktif dalam mencari akses pasaran baharu dan pada masa yang sama, memajukan ekonomi dalam pertanian.

“Saya amat yakin bahawa program seminar ini akan mampu membuka minda dan memberi idea baharu dalam gerakan koperasi di negeri ini.

“Ke arah itu, sama-samalah kita tingkatkan usaha, kemahiran dan pengetahuan untuk membangunkan diri agar keyakinan masyarakat terus dipertingkatkan sejajar dengan hasrat kerajaan melahirkan usahawan koperasi yang lebih kompetitif, berdaya saing, progresif dan berintegriti,” katanya.

Oleh itu, beliau berharap dengan sokongan dan kerjasama semua pihak, aspirasi kementerian untuk menggalakkan penglibatan koperasi mahupun usahawan akan menjadi usaha murni yang berterusan.

Turut hadir, Pengarah Suruhanjaya Koperasi Negeri Sarawak Liew Liuk Chim, Timbalan Ketua Pengarah (Pembangunan Modal insan Koperasi) Institut Koperasi Malaysia Zon Sarawak Mohd Zaib Mat Yunus dan Pengarah Institut Koperasi Malaysia Zon Sarawak Siti Maimunah Jerni.

Oleh Mohd Neenatul Aizal

See author's posts


MAS lancar penerbangan terus

KEJAYAAN MAS… Malaysia Airlines (MAS) mencapai satu lagi kejayaan dalam pelan pengembangan rangkaiannya dengan memperkenalkan laluan penerbangan terus baharu antara Kota Kinabalu dengan Singapura.

KUALA LUMPUR: Malaysia Airlines (MAS) mencapai satu lagi kejayaan dalam pelan pengembangan rangkaiannya dengan memperkenalkan laluan penerbangan terus baharu antara Kota Kinabalu dengan Singapura yang memulakan operasi kelmarin.

Penerbangan pertama itu diraikan dengan majlis sambutan untuk penumpang yang tiba di Lapangan Terbang Antarabangsa Kota Kinabalu (BKI) pada 12:25 tengah hari waktu tempatan melalui penerbangan MH648 dari Lapangan Terbang Antarabangsa Changi (SIN).

Ketua Pegawai Eksekutif Kumpulan Malaysia Aviation Group, Kapten Izham Ismail yang mengendalikan Malaysia Airlines berkata, laluan itu akan meningkatkan lagi kesalinghubungan dan fleksibiliti untuk penumpang yang menuju ke Singapura berikutan syarikat penerbangan itu turut menawarkan penerbangan terus ke negara tersebut melalui hab utamanya di Kuala Lumpur, Pulau Pinang dan Kuching.

“Dengan perkhidmatan baharu ini, penumpang dari Singapura boleh dihubungkan dengan lancar ke negeri di bawah bayu itu untuk menemui tarikan indah di Sabah dan mengelilingi sekitar negeri dari BKI melalui syarikat penerbangan sekutu Firefly dan MASwings.”

“Kami berharap dapat meningkatkan lagi pertumbuhan kami, memperkenalkan laluan strategik baharu dan meningkatkan kapasiti kami untuk mencapai lebih 70 peratus daripada kapasiti kami sebelum Covid-19 menjelang akhir tahun,” kata beliau dalam kenyataan semalam.

Sementara itu, Ketua Pegawai Eksekutif Lembaga Pelancongan Sabah, Noredah Othman berkata, sejak pembukaan semula laluan SIN ke BKI pada April, laluan itu mencatatkan aliran meningkat dengan 1,248 ketibaan pada Mei dan 3,051 ketibaan pada Jun.

“Dengan tambahan Malaysia Airlines, kami yakin trend ini akan berterusan,” kata beliau.

Malaysia Airlines akan melaksanakan penerbangan terus tiga kali seminggu pada Isnin, Khamis dan Sabtu, berlepas dari BKI ke SIN melalui MH647 pada 7.00 pagi dan berlepas dari SIN-BKI melalui MH648 pada 10.00 pagi.

Penerbangan akan dikendalikan oleh pesawat B737-800 yang dilengkapi dengan 160 tempat duduk, terdiri daripada 16 tempat duduk untuk kelas perniagaan dan 144 tempat duduk untuk kelas ekonomi. – Bernama

See author's posts


PRU-15: Karim yakin pengundi muda sokong GPS

Oleh Mohd Neenatul Aizal

KUCHING: Pengundi baharu dan mereka berusia 18 tahun ke atas diyakini menyokong calon Gabungan Parti Sarawak (GPS) pada Pilihan Raya Umum Ke-15 (PRU15) 19 November nanti.

Naib Presiden Parti Pesaka Bumiputera Bersatu (PBB), Dato Sri Abdul Karim Rahman Hamzah berkata pengundi muda dan baharu bijak dalam memilih wakil rakyat mereka dan tidak boleh dipandang remeh.

“Saya tidak begitu pasti dengan negeri lain, tetapi untuk Sarawak, saya tabik kepada belia di sini, dan mereka sentiasa bersama kita,” katanya pada sidang media di pejabatnya di Petra Jaya hari ini.

Abdul Karim, yang juga Menteri Pelancongan, Industri Kreatif dan Seni Persembahan dan Menteri Belia, Sukan dan Pembangunan Usahawan, diminta mengulas sama ada pelaksanaan Undi18 akan menjadi cabaran kepada GPS pada PRU15 kali ini.

Beliau berkata, berdasarkan ‘post mortem’ yang dijalankan sebelum ini Pilihan Raya Negeri ke-12 (PRN12) tahun lalu, kebanyakan pengundi muda berusia 21 hingga 24 tahun memilih untuk menyokong GPS.

“Jangan beritahu saya bahawa dalam pilihan raya akan datang (PRU15), golongan belia tiba-tiba mengalihkan undi mereka ke pihak lain.

“Tidak, ia tidak akan begitu mendadak, dan saya percaya pengundi muda dan pengundi kali pertama berpendidikan, mereka akan dapat melihat sendiri parti atau calon mana yang harus mereka pilih,” katanya.

Abdul Karim yakin bahawa belia di Sarawak akan sentiasa bersama GPS.

See author's posts


Dua parah motosikal bertembung kereta

KUCHING: Dua mangsa membabitkan penunggang dan pembonceng sebuah motosikal, cedera parah apabila motosikal mangsa bertembung sebuah kereta, semalam.

Dalam kemalangan  sekitar 11.30 pagi itu, penunggang motosikal, 45, dari Cahaya Permai Semarang Aman bersama pembonceng, 39, dari Kampung Bintawa Ulu datang dari arah Sematan ke Telok Melano merempuh sebelah kiri kereta

Ketua Polis Daerah Lundu, DSP Damatarius Lautin berkata, hasil siasatan awal mendapati seorang pemandu kereta bersama tiga penumpang memandu dari arah Telok Melano menghala ke simpang Kampung Pueh Sematan.

“Ketika memasuki simpang masuk ke kanan, penunggang motosikal bersama pembonceng datang yang datang dari arah Sematan ke Telok Melano merempuh sebelah kiri kereta.

“Rempuhan itu menyebabkan kereta itu terbabas di sisinya,” katanya menerusi satu siaran media di sini, hari ini.

Damatarius berkata, kedua-dua mangsa iaitu penunggang motosikal dihantar ke Hospital Lundu bagi mendapatkan rawatan lanjut.

Sementara itu, pemandu kereta dan penumpang dikatakan hanya mengalami kecederaan ringan.

Kes disiasat mengikut seksyen 43(1) Akta Pengangkutan Jalan 1987.

Oleh Connie Chieng

See author's posts


Projek jambatan gantung beri manfaat kepada rumah panjang

SIMANGGANG: Projek jambatan gantung di Rumah Japing Nyakai Baroh menyeberangi Sungai Undop yang siap sepenuhnya, memberi manfaat kepada lebih 34 buah rumah panjang di kawasan tersebut.

Menteri Muda Kesejahteraan Komuniti, Datuk Francis Harden Hollis berkata, jambatan yang menelan kos sebanyak RM330,000 itu disiapkan dalam tempoh tujuh bulan dilaksanakan dibawah Projek Transformasi Luar Bandar (RTP), Dewan Undangan Negeri (DUN) Simanggang.

Harden berkata, beliau komited membawa perubahan dan memastikan penduduk di kawasannya tidak ketinggalan dari segi infrastruktur asas dan kemudahan lain.

“Saya telah menyedari bahawa kepayahan dan keperitan penduduk di sini untuk berkebun dan bertani serta juga membawa keluar hasil pertanian dan buah-buahan yang hanya menggunakan perahu sebelum ini.

“Kini apabila siapnya jambatan gantung ini, diharap 34 buah keluarga di sini yang rata-ratanya menjadikan aktiviti pertanian sebagai sumber pendapatan tidak lagi mengalami kepayahan untuk pergi serta membawa hasil tani mereka keluar dari kawasan seberang sungai.

“Bukan hanya setakat membina jambatan sahaja, saya sebelum ini telah menghulurkan peruntukan kepada penduduk kawasan rumah panjang ini sebanyak RM170,000 untuk tujuan membaik pulih jalan dan juga membersih sungai,” ujarnya.

Beliau yang juga Ahli Dewan Undangan Negeri (ADUN) Simanggang berkata demikian ketika berucap pada Majlis Perasmian Jambatan Gantung Rumah Japing, Nyakai Baroh dekat sini semalam.

Majlis perasmian jambatan tersebut telah disempurnakan oleh Menteri Kerajaan Tempatan Dan Perumahan Dato Sri Dr. Sim Kui Hian.

Harden berkata, beliau mengucapkan terima kasih kepada penduduk kerana memberikan kerjasama sepenuhnya kepada pelaksanaan jambatan itu sehingga ia berjaya siap dibina.

Sehubungan itu, beliau mahu rakyat terus mensyukuri pelaksanaan projek berkenaan dengan memberi sokongan tanpa berbelah bahagi kepada kerajaan sedia ada.

“Projek pembinaan jambatan ini adalah bukti Kerajaan Sarawak terus membela nasib rakyat di negeri ini, bukan setakat projek ini sahaja malah banyak lagi projek-projek besar yang telah dan akan memberikan kelegaan dan manfaat kepada masyarakat di negeri ini amnya.

“Tidak seperti pembangkang, yang sering menafikan pembangunan yang telah di buat oleh Gabungan Parti Sarawak (GPS), sehinggakan mereka mempertikaikan peruntukan RTP itu masuk ke dalam poket Yang Berhormat(YB),” tegasnya.

Harden dalam pada itu turut menyeru kepada penduduk di situ untuk menyertai program yang sedang diusahakan oleh Kerajaan Sarawak iaitu Agriculture Community Outreach Programme ( AGRICOP).

“Ia merupakan salah satu inisiatif kerajaan untuk membantu golongan sasar dalam pertanian meningkatkan pengetahuan dan kemahiran mereka melalui teknologi pertanian moden.

“Program ini amat berguna dan memberikan impak yang sangat besar kepada penduduk untuk memajukan lagi sektor pertanian, sekaligus satu platform yang terbaik bagi Kerajaan Sarawak dalam mengembangkan aktiviti pertanian di negeri ini,” kata beliau.

Beliau mahu semua pihak memanfaatkan keluasan tanah di negeri ini untuk sektor pertanian dan industri makanan.

Menurutnya, Sarawak memiliki sumber tanah yang luas, dan kini terpulang kepada golongan petani untuk menanam tanaman yang bersesuaian.

“Kita menggesa agar penduduk bangunkan tanah mereka agar dapat membantu mentransformasikan sektor pertanian di negeri ini sekali gus membantu meningkatkan pendapatan diri mereka, sendiri,” ujar Harden.

Turut hadir ialah Pengarah Unit Perancang Negeri, Dr Abdullah Zaidell, Residen Sri Aman, Indit Bangai, Pegawai Daerah Sri Aman, Mohd Ashree Wee dan Tuai Rumah Japing Nyakai Baroh, Japing Gema.

Oleh Adi Safarman

See author's posts


Pegawai Korea Selatan hilang ditembak mati

SEOUL: Korea Selatan pada Khamis mengesahkan seorang pegawai yang dilaporkan hilang ditembak mati oleh Korea Utara sebelum membakar mayat mangsa.

Berikutan itu, Korea Selatan mengecam tindakan itu serta menuntut Korea Utara memberikan penjelasan dan menghukum mereka yang bertanggungjawab melakukan perbuatan kejam itu.

Pegawai berusia 47 tahun itu dilaporkan hilang pada Isnin ketika menaiki kapal Kementerian Perikanan dan Laut untuk menjalankan pemeriksaan di sempadan perairan pulau Yeonpyeong, lapor agensi berita Yonhap.

“Korea Utara menjumpai lelaki itu di perairannya dan bertindak kejam dengan menembaknya serta membakar mayat mangsa, menurut analisis menyeluruh tentera selepas menjalankan risikan.

“Tentera kami mengutuk sekeras-kerasnya tindakan kejam itu dan menggesa Korea Utara memberikan penjelasan dan menghukum mereka yang bertanggungjawab.

“Kami juga mengingatkan Korea Utara perlu bertanggungjawab ke atas insiden itu,” kata Kementerian Pertahanan dalam satu kenyataan. Sebelum ini pada Julai 2008 seorang warga Korea Selatan, Park Wang-ja maut ditembak di resort gunung Kumgang di Korea Utara ketika mengembara di zon larangan.

See author's posts


Fahami sepenuhnya makna Malaysia Prihatin

SARIKEI: Program Sepakat@Komuniti merupakan acara tahunan Jabatan Penerangan Malaysia.

Ahli Dewan Undangan Negeri (ADUN) Repok, Datoʼ Sri Huang Tiong Sii berkata, program ini mempunyai tujuan dan matlamat yang jelas, iaitu untuk memperkasakan komuniti melalui penglibatan dalam aktiviti anjuran kerajaan.

“Selain itu, ia bertujuan meningkatkan pemahaman rakyat sekaligus mengelakkan salah tanggapan terhadap dasar, inisiatif dan kempen yang dilaksanakan oleh kerajaan.

“Bersempena dengan tema sambutan Bulan Kebangsaan tahun ini iaitu Malaysia Prihatin, saya ingin menyeru hadirin semua agar mendalami maksud sebenar tema ini.

“Kita sebagai rakyat seharusnya sentiasa bersih jiwa dan minda dalam mengekalkan perpaduan dan keharmonian negara,” katanya.

Beliau berkata demikian ketika berucap di Program Sepakat@Komuniti Daerah Sarikei anjuran Jabatan Penerangan Sarawak dengan kerjasama Persatuan Perkumpulan Wanita Sarawak (PPWS) Daerah Sarikei di Dewan PPWS, pagi semalam.

“Saya menyeru supaya kita semua sentiasa menghargai dan memperingati jasa pemimpin terdahulu dalam mencapai kemerdekaan negara.

“Bersamalah kita mengibarkan Jalur Gemilang di rumah, pejabat, premis perniagaan, kereta dan di mana-mana tempat bersesuaian sebagai bukti cinta kita kepada negara, menjelang sambutan Hari Malaysia pada 16 September ini,” ujarnya.

Turut hadir di program tersebut ialah Pegawai Penerangan Daerah Sarikei, Michael Sabek dan Pengerusi PPWS Daerah Sarikei,Yong Sing Yii.

Oleh EARL ANEK

See author's posts


RM33 juta diluluskan bagi pemulihan pasca banjir

KUALA LUMPUR: Bagi tujuan pemulihan ekonomi pasca banjir, sejumlah RM33 juta daripada RM93 juta permohonan Pinjaman Mikro Bank Simpanan Nasional (BSN) untuk isi rumah telah diluluskan sehingga 1 Januari lepas, sejak dilancarkan pada 27 Disember 2021, kata Perdana Menteri Datuk Seri Ismail Sabri Yaakob.

Beliau berkata, bagi sumbangan Rangkaian Tindak Balas Bencana Syarikat Berkaitan Kerajaan dan Syarikat Pelaburan Berkaitan Kerajaan (GDRN), sebanyak 60 peratus daripada sumbangan berjumlah RM58 juta telah berjaya dilaksanakan.

“Susulan pengumuman kerajaan mengenai pemberian Baucer Pembelian Barangan Elektrik, Kementerian Tenaga dan Sumber Asli (KetSA) akan menggunakan mekanisme Kelestarian dicapai melalui Kecekapan Tenaga (SAVE) iaitu penerima boleh mula membuat pembelian di premis terpilih atau secara dalam talian bermula 7 Januari 2022.

“Pada tarikh yang sama, diskaun dan Baucer Pembaikan Kenderaan juga akan terpakai bagi pembaikan dari 19 Disember 2021,” katanya dalam kenyataan selepas mempengerusikan Mesyuarat Khas Task Force Pengurusan Pasca Banjir Bencana Monsun Timur Laut 2021/2022, semalam.

Perdana Menteri turut menerima taklimat status tindakan daripada enam kluster yang telah ditubuhkan bagi mengurus inisiatif Pasca Banjir Bencana Monsun Timur Laut 2021/2022.

Sabri berkata, permohonan bagi Pinjaman Bantuan Bencana untuk perusahaan mikro, kecil dan sederhana (PMKS) Bank Negara Malaysia (BNM) telah mula dibuka untuk permohonan pada 27 Disember 2021.

“Permohonan moratorium sehingga enam bulan bagi pinjaman sedia ada boleh dibuat bermula 19 Disember 2021,” katanya.

Bagi pinjaman TEKUN untuk PMKS yang telah diumumkan pada 20 Disember lepas, katanya pelaksanaan telah pun bermula pada 1 Januari 2022, melibatkan dana sebanyak RM30 juta.

“Bagi inisiatif Pembersihan dan Pembaikan Infrastruktur Awam, dana berjumlah RM25 juta telah diperuntukkan kepada Kementerian Perumahan dan Kerajaan Tempatan, Kementerian Pertahanan Malaysia dan Kementerian Dalam Negeri,” katanya.

– Bernama

See author's posts


Serian FA mara ke final, bakal bertemu Miri FA

SKUAD Serian FA berjaya merealisasikan impian mereka apabila melangkah ke perlawanan akhir Liga SSC-FAS 2022 Bawah 20 tahun dalam saingan separuh akhir di Stadium Negeri, Petra Jaya malam tadi.

Serian FA pimpinan Rockeffller Sullau itu berjaya mengejutkan pasukan pilihan kejohanan dari Indonesia, PSSI Kalimantan dengan jaringan 4-2 melalui penentuan sepakan penalti setelah kedua-dua pasukan terikat 0-0.

“Syukur, pasukan Serian FA telahpun berada di landasan terbaik dan berjaya melunaskan impian untuk ke perlawanan akhir Liga SSC-FAS musim ini.

“Kejayaan ini adalah untuk semua pemain, pengurusan pasukan serta penyokong setia pasukan Serian FA yang tidak henti-henti memberikan sokongan dan kata-kata semangat kepada pemain,” katanya kepada Utusan Sarawak.

Rockeffller berkata skuad Serian FA mengekalkan rekod tanpa kalah bagi tiga perlawanan yang dihadapi sebelum ini, sekali gus meletakkan mereka di tangga teratas Kumpulan A, dan berjaya mengejutkan pasukan dari negara jiran Indonesia dalam saingan separuh akhir, malam tadi.

Justeru, dia tidak mahu pemain pasukannya dibuai dengan kejayaan itu, sebaliknya terus memberikan fokus kepada perlawanan akhir Liga SSC-FAS Bawah 20 tahun menentang Miri FA di Stadium Negeri, Petra Jaya jam 4.15 petang esok.

Dalam satu lagi aksi separuh akhir, skuad Miri FA turut mengejutkan skuad pilihan, Kuching FA dengan jaringan 2-0.

Oleh ADI SAFARMAN

See author's posts


S’wak maju bersama pasukan Abang Jo

HARI ini genap empat tahun Datuk Patinggi Abang Johari Tun Openg dilantik menjadi Ketua Menteri Sarawak yang keenam setelah mengangkat sumpah jawatan pada 13 Januari 2017 yang lalu.

Sekali gus ia bermakna empat tahun juga Allahyarham Pehin Sri Adenan Satem telah meninggalkan kita rakyat Sarawak.

Abang Johari yang lebih mesra dipanggil dengan nama Abang Johari, seorang ahli politik veteran, telah berkecimpung dalam politik lebih daripada 30 tahun.Abang Johari yang berkelulusan ijazah pentadbiran perniagaan dari Universiti United Kingdom, pertama kali bertanding bagi kerusi Dewan Undangan Negeri (DUN) Satok, pada 1981.Beliau mempunyai 10 orang adik beradik daripada keluarga ternama Sarawak yang mempunyai sejarah panjang di negeri ini.Allahyarham bapanya Tun Abang Haji Openg merupakan Yang Dipertua Negeri Sarawak pertama selepas Sarawak mencapai kemerdekaan daripada Britain dan selepas pembentukan Malaysia pada 1963.

PENCAPAIAN PASUKAN ABANG JO MEMBANGGAKAN

Seawal pelantikan sebagai Ketua Menteri, mungkin ramai yang kurang yakin dengan kepimpinan Abang Johari mungkin disebabkan baru sahaja meratapi pemergian Allahyarham Pehin Sri Adenan Satem.

Bagaimanapun, Abang Johari yang tampil dengan caranya yang tersendiri dalam mentadbir dan membangunkan negeri ini bagi mencapai status negeri maju menjelang 2030, saban hari semakin menyerlah dan membanggakan.

Malah, Sarawak yang pernah dicanangkan oleh pihak pembangkang suatu ketika dahulu akan bangkrap dalam tempoh tiga tahun, kini dicemburui dan menjadi contoh kepada beberapa negeri-negeri lain.

Kemampuan Abang Johari makin terserlah ketika mendepani gelombangpolitik setelah kerajaan Barisan Nasional (BN) tumbang kepada Pakatan Harapan (PH).

Walaupun berdepan tekanan dan mengambil pendekatan ditengah-tengah, Sarawak terus mengorak langkah dengan kejayaan demi kejayaan dalam memperjuangkan nasib rakyat dengan acuannya sendiri.

Sebelum pandemik Covid-19 ‘menyerang’ negara. Banyak yang telah dilakukan oleh Kerajaan Gabungan Parti Sarawak (GPS) dibawah pimpinan Abang Johari, bagi membangunkan Bumi Kenyalang agar mencapai sasaran menjadi negeri maju menjelang 2030.

Sejak dari awal lagi Abang Johari telah melaksanakan lebih daripada 80 inisiatif yang lebih dikenali sebagai inisiatif pasukan Abang Johari dalam usaha memacu dan memperkasa pembangunan terutamanya di kawasan luar bandar di negeri ini.

Antara inisiatif tersebut termasuklah, memperjuangkan kepentingan, hak dan kedudukan Sarawak seperti yang termaktub dalam MA63 dan Perlembagaan Persekutuan melalui penubuhan Jawatankuasa Perundingan untuk menasihatkan wakil Sarawak dalam Jawatankuasa Khas Kabinet Perjanjian Malaysia 1963 (MA63).

Hasilnya cukup membanggakan, dengan PETRONAS terpaksa membayar Cukai Jualan Negeri (SST) kepada Kerajaan Sarawak.

Setakat ini, PETRONAS telah menyelesaikan pembayaran SST bernilai lebih RM2.9 bilion, bagi produk petroleum 2019.

PELBAGAI KEJAYAAN LAIN

Kerajaan GPS di bawah pimpinan Abang Johari juga telah memberi peruntukan kewangan yang tertinggi untuk pembangunan dalam Belanjawan Negeri Sarawak 2019 bagi mempercepatkan pembangunan sosioekonomi negeri Sarawak untuk faedah dan kesejahteraan rakyat.

Menurunkan kadar premium tanah untuk kawasan Skim Penempatan Semula dan Skim Pembesaran Kampung sebanyak 50 peratus. Premium telah ditetapkan RM2,500/lot berbanding kadar asal RM5,000/lot.

Mempertahankan Hak Tanah Rakyat melalui Pengiktirafan Native Territorial Domain melalui pindaan Kanun Tanah 2018.

Selain itu, kerajaan di bawah Abang Johari juga telah menubuhkan Bank Pembangunan Sarawak (DBOS), Sarawak Multimedia Authority (SMA), Perbadanan Ekonomi Digital Sarawak (SDEC), mewujudkan Sarawak Pay, membina jambatan baharu termasuk jambatan yang telah dihentikan pembinaannya oleh kerajaan PH dan banyak lagi yang lain.

Apa yang penting, disebalik pelbagai cabaran dan rintangan termasuk berdepan dengan ancaman penularan pandemik Covid-19 ketika ini. Abang Jo masih mampu melaksanakan pelbagai projek pembangunan untuk keselesaan dan kesejahteraan rakyat.

Ketika rakyat kerisauan berdepan penularan Covid-19, Kerajaan Sarawak antara negeri yang dipuji dan menjadi contoh kerana mampu mengawal penularan virus Covid-19 serta masih mampu memberikan bantuan bagi meringankan beban rakyat menerusi Bantuan Khas Sarawakku Sayang (BKSS).

Oleh itu, terutama ketika waktu mencabar ini adalah wajar bagi rakyat di negeri ini untuk terus memberi kerjasama dan sokongan kepada kerajaan GPS di bawah pimpinan Abang Johari jika mahu melihat negeri ini terus maju dan mencapai impian menjadi negeri maju dalam tempoh sembilan tahun sahaja lagi.

Oleh ANTHONY PUNAN

See author's posts


Hornbill Network fokus pembangunan hartanah

KUCHING: Ekonomi negeri Sarawak secara perlahan-lahan meningkat dan mula bergerak ke arah positif.

Menteri Muda Perdagangan Antarabangsa dan Industri, Terminal Perindustrian dan Pembangunan Usahawan, Datuk Naroden Majais berkata, keberanian Syarikat Hornbill Network Consortium Sdn Bhd dalam pembangunan hartanah hari ini membuktikan bahawa syarikat ini dapat menang dalam melawan impak negatif pelaksanaan Perintah Kawalan Pergerakan (PKP) akibat pandemik Covid -19 sejak Mac lalu.

“Walau bagaimanapun, ini menunjukkan dengan jelas bahawa ekonomi dalam negeri kita sedang meningkat dan mula bergerak dengan positif,” katanya.

Beliau berkata, walaupun syarikat ini nampak kecil dan sederhana tetapi bagi saya yang penting ialah jenis perniagaan yang dilakukan dan aktiviti yang dilaksanakan syarikat tersebut.

“Kedua, apa projek tersebut, nilai dan impak projek yang dibuat oleh syarikat ini kepada masyarakat sekelilingnya ataupun apakah impak yang projek mereka buat kepada masyarakat sekeliling terutamanya kepada ahli rantaian bekalan.

“Ketiga, kesannya terhadap ekonomi negara sama ada sosial, pekerjaan dan sumbangan kewangan kepada negeri,” katanya pada Majlis Perasmian Pejabat Hornbill Networks Consortium Sdn Bhd di sini, kelmarin.

Dalam pada itu, Naroden berkata, salah satu daripada projek yang dibuat oleh Syarikat Hornbill Network Consortium Sdn Bhd ialah pembangunan harta tanah.

“Kebanyakan yang berkata dan berfikir bahawa semasa pandemik Covid-19 ini, peniagaan ataupun aktiviti harta tanah amat terjejas seperti projek-projek yang lain.

“Kebanyakan rantaian bekalan berpendapat bahawa pembangunan harta tanah adalah salah satu projek yang kebanyakannya dipengaruhi oleh pandemik Covid-19 seperti perniagaan dan perkhidmatan lain,” ujarnya.

Naroden berharap Hornbill Network Consortium Sdn Bhd akan melakukan dengan baik dan dapat menunjukkan kepada seluruh bidang harta tanah bahawa mereka dapat melawan kesan negatif Covid-19.

Turut hadir, Pengarah Urusan merangkap Ketua Pegawai Eksekutif, Hanizam Hashim.

Oleh Cheryl Law

See author's posts


Jaga pejalai tama,pansut bala temuai

PANTU: Sida ke diau ba Rumah Nancy Joseph, Marau Terkam empai lama ke udah  nirika notis dichop ba kain bekaul enggau pengelekai Covid-19 ba simpang jalai taman ngelawa ngagai rumah panjai nya.

Pengawa nirika notis nya diatur bala Komiti Pengelikun enggau Pemaju Genturung Menua (JKKK) rumah panjai nya ke diketuaika Chairman JKKK Nancy Joseph ti mega tuai rumah panjai nya.

Lebuh dirandau pengarang berita iya madahka, pemutus nirika kain notis nya disetuju maya aum begulai enggau JKKK pengudah meda penyampau kes positif Covid-19 agi mengkang mayuh ba Sri Aman maya ke diatu.

“Ketegal gaya ke baka nya ngasuh Sri Aman diengkah ba status zon merah pengelekai  Covid-19. Dikena nentuka pandemik nya enda ngelekai ngagai rumah panjai, nya  ngasuh kami ngaga pengawa ke patut dikena ngurangka diri ari kena rampit penyakit nya.

“Siti ari chara dikena ngurangka diri ari kena rampit penyakit nya nyaga pejalai tama pansut orang ke bisi nemuai ngagai rumah kami ngingatka sida iya ngena kain notis  nya,” ku iya.

Nancy mega sama bela meransang rumah panjai bukai ngelingi kandang Pantu sama bela nirika kai notis dikena nyaga pejalai tama pansut orang luar ke nemuai ngagai rumah panjai sida iya.

“Nagang lebih manah agi ari ngubat. Nya kebuah aku ngarapka semua JKKK ba kandang Pantu sama bela ngaga pengawa ke baka nya dikena nentuka Pantu bibas ari kes pandemik nya sepemanjai timpuh ke tusah baka tu,” ku iya.

Nancy mega nangkan semua orang ke diau ba Pantu terus nitihka prosedur operasyen standard (SOP) maya bebelika barang ba pasar tauka ba Market  Keranggas Gayau dikena nyeliahka diri ari dirampit virus ke tau meri penush nya.

See author's posts


Pengeluaran khas untuk keperluan khusus, bukan menyeluruh

Pengeluaran khas sehingga RM10,000 itu perlu dibenarkan atas alasan bagi keperluan atau keadaan khusus. Sehubungan itu, MEF berharap pihak pengurusan KWSP akan memasukkan serta memperincikan keadaan khusus itu sebagai asas untuk membenarkan pengeluaran khas ini. – Datuk Dr Syed Hussain Syed Husman

KUALA LUMPUR: Persekutuan Majikan-Majikan Malaysia (MEF) berharap kerajaan tidak membenarkan kelulusan pengeluaran khas Kumpulan Wang Simpanan Pekerja (KWSP) secara menyeluruh.

Sebaliknya, Presiden MEF, Datuk Dr Syed Hussain Syed Husman berkata, pengeluaran khas sehingga RM10,000 itu perlu dibenarkan atas alasan bagi keperluan atau keadaan khusus.

“Sehubungan itu, MEF berharap pihak pengurusan KWSP akan memasukkan serta memperincikan keadaan khusus itu sebagai asas untuk membenarkan pengeluaran khas ini,” katanya dalam kenyataan semalam.

Menurutnya, MEF bimbang pengeluaran caruman ahli KWSP menerusi kemudahan skim i-Lestari, i-Sinar dan i-Citra sebelum ini yang mencecah RM101.1 bilion telah mendedahkan mereka terbabit kepada risiko kemiskinan pada usia tua.

Malah katanya, kira-kira 48 peratus ahli KWSP berusia di bawah 55 tahun mempunyai simpanan yang kritikal atau amat rendah.

“Bagi memastikan jumlah simpanan KWSP memadai, ahli yang membuat pengeluaran KWSP itu perlu bekerja tambahan empat tahun hingga enam tahun untuk menampung semula wang yang dikeluarkan sebelum ini.

“Memandangkan kemungkinan had usia persaraan tidak dinaikkan, pekerja terbabit dijangkakan tidak mempunyai simpanan persaraan yang mencukupi,” katanya.

Syed Hussain berkata, kerajaan juga perlu bertanggungjawab dalam memastikan ahli atau pencarum mempunyai simpanan mencukupi untuk menjalani kehidupan biasa selepas bersara kelak.

“Kerajaan perlu memikirkan skim-skim lain untuk membantu mereka daripada bertindak mengeluarkan simpanan yang sepatutnya bagi tujuan menampung keperluan usia persaraan. Tanggung jawab ini tidak boleh dilepaskan kepada pekerja secara individu.

“Jika dilihat daripada keadaan semasa, sudah pasti ianya membimbangkan apabila hanya 3.0 peratus daripada rakyat Malaysia yang mampu bersara dengan selesa.

“Ini juga jelas menunjukkan bahawa kita memerlukan penyelesaian lebih luas dari segi program jaringan keselamatan sosial yang berkesan, dasar pasaran buruh yang mantap, pertumbuhan ekonomi mampan dan usaha meningkatkan dan kemahiran semula pekerja.

“Turut diperlukan adalah dasar bagi menggalakkan automasi dan pendigitalan untuk membantu meningkatkan produktiviti serta memastikan peluang manfaat ekonomi lebih besar bagi membolehkan pekerja berpeluang meraih pendapatan lebih, sekali gus dapat meningkatkan caruman KWSP masing-masing,” katanya.

Perdana Menteri Datuk Seri Ismail Sabri Yaakob dalam satu sidang media khas kelmarin mengumumkan keputusan kerajaan membenarkan pengeluaran khas caruman KWSP itu bagi meringankan beban Keluarga Malaysia yang masih terkesan akibat pandemik Covid-19.

– Bernama

See author's posts


Sidang DUN bermula

KUCHING: Persidangan hari pertama Mesyuarat Ketiga Bagi Penggal Pertama Dewan Undangan Negeri (DUN) Sarawak ke-19 bermula jam 9.10 pagi ini.

Ia dimulakan dengan pemasyhuran daripada Speaker DUN Sarawak, Tan Sri Mohd Asfia Awang Nassar.

Antara Rang Undang-undang (RUU) yang dibentangkan hari ini ialah RUU Pembekalan (2023), 2022.

Premier Sarawak, Datuk Patinggi Tan Sri Abang Johari Tun Openg akan membentangkannya.

Esok RUU Aktiviti Elektronik Kerajaan Sarawak, 2022 pula akan dibentangkan oleh Menteri Utiliti dan Telekomunikasi, Datuk Julaihi Narawi dan RUU Perlembagaan Negeri Sarawak (Pindaan) (No.2), 2022 akan dibentangkan oleh Timbalan Menteri di Jabatan Premier (Undang-undang, MA63 dan Hubungan Persekutuan), Datuk Sharifah Hasidah Sayeed Aman Ghazali.

Selain itu, pada Rabu pula RUU Perbadanan Kemajuan Industri Perkayuan Sarawak (Pindaan) 2022 akan dibentangkan oleh Timbalan Menteri Perancangan Bandar, Pentadbiran Tanah dan Alam Sekitar, Datuk Len Talif Salleh dan  Menteri Industri Makanan, Komoditi dan Kemajuan Wilayah Sarawak, Dato Sri Dr. Stephen Rundi Utom akan membentangkan RUU Kesihatan Awam Veterinar (Pindaan), 2022.

Oleh NUR AIN OTSMAN, RYNNA SHA’ERRA dan NICKELYSON LAKUN

See author's posts


Rumah siap, pahat masih berbunyi?

PILIHAN Raya Umum ke-15 (PRU-15) dah berlalu. Gabungan Parti Sarawak (GPS) menang 23 daripada 31 kerusi Parlimen, bertambah berbanding kemenangan 19 kerusi pada PRU-14 2018.Begitu pun, kedengaran rintihan dalam GPS terutama membabitkan Parti Pesaka Bumiputera Bersatu (PBB) kerana berlaku tindak-tanduk yang tidak sepatutnya wujud membabitkan sesama sendiri dalam parti.

Dikatakan ada Ahli Dewan Undangan Negeri (ADUN) di kawasan tertentu tidak membantu kempen seperti diharapkan. Malah, ada ADUN dikatakan tidak menggerakkan sepenuhnya jentera parti masing-masing kerana sebab tertentu yang hanya mereka sendiri sahaja tahu. Mungkin kerana ingin sabotaj atau mencari keuntungan peribadi.

Malah, ada dalam kalangan ADUN tertentu berkempen di kawasan lain ketika PRU-15 yang lalu. Mereka sepatutnya ‘berkampung’ di kawasan masing-masing sepanjang masa untuk berkempen bersama calon Parlimen. Untuk rekod, ADUN adalah Ketua Cawangan PBB di kawasan masing-masing dan merupakan Ketua Jentera Parti sewaktu kempen yang bertanggungjawab mengerakkan jentera parti sepenuhnya.

Tidak pasti sama ada Ibu Pejabat PBB akan menjalankan ‘post-mortem’ atau siasatan dalaman untuk melihat sejauh mana setiap Ketua Cawangan mengerakkan jentera parti masing-masing yang terdiri daripada kalangan Bapa, pergerakan Wanita dan Pemuda pada PRU-15 baru-baru ini. “Perkara ini perlu diketahui oleh pucuk pimpinan parti PBB. Ada ADUN tidak jujur membantu,” kata seorang jentera kempen PBB di kawasan terbabit.

Dalam keadaan sekarang, pucuk pimpinan parti PBB perlu tahu kesetiaan ahli parti tanpa mengira seseorang itu menteri, timbalan menteri atau ADUN. Sikap bagaikan sabotaj sesama sendiri amat berbahaya dalam parti. Setiap orang harus jujur dan ikhlas dalam membantu demi kemenangan calon. Oleh itu, mereka harus telus dan berbincang dengan calon bagaimana kempen dijalankan khususnya dari segi pelaksanaan program sepanjang kempen.

Parti PBB perlu ada jawatankuasa disiplin untuk menyiasat semua perkara berkaitan tingkah laku ahli dari peringkat atasan hingga ke bawah supaya segala aspirasi Premier Sarawak, Datuk Patinggi Tan Sri Abang Johari Tun Openg untuk terus memantapkan PBB dan GPS tidak terhalang oleh sikap pentingkan diri sendiri sesetengah ahli.

Jika jawatankuasa disiplin sudah ada, ia perlu digerakkan supaya lebih aktif dalam usaha mendisiplinkan ahli parti. Jika tidak, budaya politik Semenanjung Malaysia, dikhuatiri meresap dalam parti iaitu sabotaj sesama sendiri, tikam belakang, tuduh menuduh secara terbuka. Apakah kita mahu budaya politik seperti ini menjalar ke Bumi Kenyalang?

Jawatankuasa disiplin ini penting untuk bertindak jika ada sebarang salah laku ahlinya terutama tindak-tanduk yang bertentangan dengan disiplin parti. Contoh yang ketara sebelum ini seperti petisyen mahu seseorang Ahli Parlimen tidak dicalonkan semula untuk bertanding dalam PRU-15, tetapi ternyata usaha itu gagal.

Dalam setiap pilihan raya terutama PRU-15, setiap ADUN di dalam kawasan Parlimen perlu berpadu tenaga untuk bersama- sama calon Parlimen, bukan membelakangkannya dalam setiap kempen. Calon harus tahu bagaimana keseluruhannya jentera parti digerakkan khususnya dari segi program dan aktiviti kempen.

Malah, ADUN juga perlu telus dalam setiap perbelanjaan dan gerak kerja, bukan tanpa memberitahu calon Parlimen apa yang dikerjakan. Ini menyebabkan berlaku ketidakfahaman antara ADUN dan Parlimen. Apa yang di khuatiri adalah bila selesai pilihan raya, calon akan dicari oleh pelbagai pihak yang membuat bermacam-macam ‘tuntutan’ yang tidak diketahuinya.

Bukankah mereka semua berada dalam bumbung parti yang sama? Apakah dengan berbuat demikian, ada sesuatu yang ingin disembunyikan untuk kepentingan sendiri?

Ketidakjujuran, tidak telus, tidak amanah adalah ‘musuh nombor satu’ PBB dan GPS. Sikap seperti ini perlu disedari awal, daripada merebak bagaikan ‘kanser’ dalam parti yang mungkin mendatangkan musibah pada masa akan datang.

Setakat sengaja memuat naik gambar bersama calon Parlimen atau gambar bersama jentera kempen dalam Facebook untuk ‘menunjukkan’ sesuatu tidak perlu jika sebenarnya tidak membantu kempen calon di peringkat bawahan. Usah ‘bersandiwara’ kerana ‘sudah terang lagi bersuluh’ rakyat tahu dan matang dalam menilai.

Tulisan ini mungkin agak keterlaluan bagi sesetengah orang tetapi ia terpaksa didedahkan untuk dijadikan iktibar supaya perkara ‘negatif’ seperti ini tidak berulang. Kita tidak mahu seperti bidalan Melayu menyebut, rumah sudah siap, pahat masih berbunyi. Meskipun PRU-15 sudah seminggu berlalu, cakap-cakap mengenai isu ini masih berterusan.

Ia tiada penyudah kecuali pihak atasan parti PBB turun padang menyiasat apa kejadian sebenar untuk dirungkai, diatasi dengan sebaik mungkin. Membiarkannya adalah ibarat barah yang boleh merebak dan merobek parti itu sendiri di peringkat cawangan. Cari jalan penyelesaian dan cari ‘dalang’ sebenar.

Jangan takut untuk bertindak walaupun seseorang itu agamawan atau terpelajar kerana sikap negatif seperti ini amat berbahaya untuk terus berada dalam parti. Perbezaan pendapat dalam parti yang sama adalah perkara biasa tetapi ‘menikam belakang’ sesama sendiri dalam parti perkara ‘luar biasa’.

Sebelum terlambat, perkara ini perlu ditangani segera. Ia bukan berlaku di seluruh negeri tetapi di cawangan tertentu.

Tuai padi antara masak,Esok jangan layu-layuan,Bersandiwara tidak nampak,Lama-lama baru ketahuan.

• Penulis adalah Penasihat Editorial Eksekutif Utusan Sarawak

See author's posts


100 terima pingat, darjah kebesaran Negeri Sarawak

KUCHING – Seramai 100 penerima telah dikurniakan Darjah-Darjah Kebesaran Negeri Sarawak oleh Yang di-Pertua Negeri, Tun Pehin Sri Abdul Taib Mahmud di Dewan Besar, Astana Negeri, Petra Jaya, semalam.

Istiadat dimulakan dengan pengurniaan Darjah Yang Amat Mulia Bintang Sarawak, Johan Bintang Kenyalang (JBK) kepada Timbalan Menteri Pengangkutan Malaysia, Hasbi Habibollah.

Sementara itu, penerima bagi Darjah Utama Yang Amat Mulia Bintang Kenyalang Sarawak, Johan Bintang Kenyalang (JBK) ialah Ahli Parlimen Sibuti, Lukanisman Awang Sauni dan Penyelia Kanan (Guru Al-Quran) Majlis Islam Sarawak, Amnah Ayup.

Istiadat kemudiannya diteruskan dengan pengurniaan Pingat Perkhidmatan Cemerlang  (PPC) kepada empat  penerima iaitu Timbalan Peguam Besar Negeri Sarawak, Saferi Ali, Residen Bahagian Betong, Friday Belik, Pengarah Unit Protokol dan Pengurusan Acara Negeri di Jabatan Ketua Menteri, Azlan Ali Badri dan bekas Timbalan Pengarah (Pengurusan Aset) Jabatan Kerja Raya, Junaidi Sahadan.

Darjah Pegawai Bintang Sarawak (PBS) dikurniakan kepada 16  penerima manakala Darjah Pegawai Bintang Kenyalang (PBK) telah dikurniakan kepada 35  penerima.

Darjah Pingat Perkhidmatan Bakti (PPB) pula dikurniakan kepada 42 penerima termasuk Allahyarham Dr. Muhamad Hatta Mohd. Ramlee diwakili oleh Ajing Kartini Mohd. Ramlee.

Turut hadir,  isteri Yang di-Pertua Negeri, Toh Puan Datuk Patinggi Raghad Kurdi Taib, Speaker Dewan Undangan Negeri Sarawak, Datuk Amar Mohamad Asfia Awang Nassar dan Yang Dipertua Majlis Islam Sarawak, Datu Misnu Taha.

See author's posts


China lancar kapal angkasa Shenzhou-16 30 Mei ini

JIUQUAN: China Manned Space Agency (CMSA) hari ini menerusi laporan Xinhua mengumumkan pelancaran kapal angkasa Shenzhou-16 dijadualkan 9.31 pagi esok (waktu Beijing) dari Pusat Pelancaran Satelit Jiuquan di barat laut China.

Pada sidang akhbar Timbalan Pengarah CMSA Lin Xiqiang berkata, Shenzhou-16 akan membawa tiga angkasawan iaitu Jing Haipeng selaku komander bersama Zhu Yangzhu dan Gui Haichao.

Misi penerbangan itu adalah yang kedua dilaksanakan di bawah program angkasa lepas kendalian China pada tahun ini.

Anak kapal akan berada di orbit selama lima bulan.

Pelancaran itu menggunakan roket pengangkut Long March-2F yang akan diisi dengan propelan, kata Lin. – Bernama-Xinhua

See author's posts


Hanya Kau yang Mampu”: Mesej dan Informatif

oleh Mohd Ali Bin Salim (Munsyi Sastera)

TAHNIAH kepada penulis cerpen “Hanya Kau yang Mampu” kerana menulis sesuatu yang berguna kepada pembaca. Cerpen ini bukanlah sekadar cerita dan permainan kata, sebaliknya membawa mesej yang berguna. Pembaca mendapat info daripada cerita penulis tentang sesuatu untuk menambah pengetahuan melalui bacaan. Oleh yang demikian, penulis hendaklah bijak dalam memasukkan sesuatu informasi dalam cerita supaya unsur itu sebati dalam gaya penceritaan.

Sinopsis

Airene melahirkan anak sulung. Dia mengalami tekanan emosi kerana anaknya mengalami masalah saraf ketika lahir. Dia sedih dan kecewa sehingga tidak hirau akan bayinya itu. Suami Airene berlapang dada menerima ketentuan dan emaknya tetap tanpa jemu memujuk Airene. Setelah dinasihati oleh emaknya, Airene akhirnya sedar dan mahu menjaga bayinya.

Mesej

Cerpen ini membawa mesej penting kepada pembaca tentang keterbukaan dan kesabaran menerima takdir. Penulis menggunakan watak Airene untuk membawa mesej ini. Airene yang sudah lama menanti kehadiran seorang anak sangat terkesan apabila mendapat sesuatu yang bertentangan dengan hajatnya. Biarpun hasratnya untuk menimang cahaya mata telah tertunai, namun dia sukar menerima keadaan anaknya itu.

AIRENE menangis teresak-esak di dalam wad yang sejuk itu. Setelah lima jam bertarung nyawa, dia selamat melahirkan anak sulungnya. Namun, reaksi sedemikian bukanlah sesuatu yang normal apatah lagi anak yang baru dilahirkan itu adalah permata hati yang ditunggu-tunggu setelah enam tahun mendirikan rumah tangga. Seolah-olah belum ada tanda-tanda mahu berhenti, ibunya yang dari tadi duduk di kerusi plastik di sebelahnya menegur lembut.

“Sudahlah, Rene. Kau mahu menangis sampai butakah? Kasihan anakmu itu. Belum menyusu lagi.” Mak Ani menggelengkan kepalanya.

Keadaan ini berlainan dengan watak suaminya, iaitu Eric yang menerima takdir itu dengan hati terbuka. Jiwanya tidak memberontak seperti isterinya;

Meskipun telah dapat dikesan seawal dalam kandungan, namun Eric dan Airene masih berharap agar apa yang diberitahu oleh doktor itu tidak benar. Namun Tuhan telah menentukan segalanya. Eric menerima dengan hati terbuka. Malah, dia telah bersedia sebelum anaknya itu lahir ke dunia. Tidak mungkin dia membuang bayi yang telah sekian lama dia nantikan. Darah dagingnya sendiri. Eric tetap positif dan berdoa agar kekurangan anaknya itu hanyalah dari segi fizikal semata-mata.

Walaupun begitu, setelah sedar akan kesilapannya yang terlalu menurut emosi, Airene akhirnya berubah menjadi ibu yang bertanggungjawab. Watak Airene boleh menerima takdir anaknya dan meneruskan tanggungjawab sebagai seorang ibu yang memberi kasih sayang dan menjaga Aaron;

Eric senang dengan perubahan isterinya. Sudah tentu dia menghargai usaha ibu mertuanya yang tidak lelah memujuk dan menyedarkan Airene selama ini. Airene sudah mula menunjukkan sikap kasih sayang dan keibuannya kepada anak mereka, Aaron.

Penulis juga menambah perubahan baik watak Airene dengan sanggup menyambung cuti demi Aaron. Hal ini membuktikan bahawa Airene memang benar-benar sudah berubah;

Airene menumpukan sepenuh perhatiannya menjaga Aaron sepanjang cuti enam bulan. Dia sengaja memohon cuti tambahan tiga bulan agar dapat menikmati saat-saat indah bersama putera kesayangan mereka.

Penulis juga melanjutkan huraian ceritanya tentang diri Airene yang sudah berubah dengan tidak lagi menjadikan masalah anaknya sebagai satu beban. Malah dia menunjukkan sikap positif bahawa dia tidak malu memiliki anak seperti Aaron kerana berkongsi tentangnya kepada orang lain. Hal ini merupakan mesej penulis kepada pembaca, khasnya golongan yang menghadapi situasi yang sama seperti Airene agar tidak malu dan tidak menganggap keadaan anak istimewa itu sebagai satu masalah;

Dia juga sudah mula berkongsi gambar-gambar anaknya di media sosial mereka. Dia teruja dengan ucapan tahniah dan kegembiraan yang ditunjukkan oleh rakan-rakan dan saudara-mara mereka. Namun, dia tidak menunjukkan kekurangan yang ada pada anaknya itu. Baginya, itu semua tidak perlu. Biarlah hanya mereka suami isteri sahaja yang tahu.

Watak pasangan yang menjadi ukiran teladan melalui ilham penulis ini sewajarnya dilakukan oleh pasangan ibu-bapa yang menghadapi masalah yang sama. Golongan anak yang senasib dengan Aaron perlu diberi perhatian, khususnya dari segi keadaan kesihatannya. Oleh yang demikian penulis, mengukir watak bertanggungjawab pasangan suami-isteri ini sebagai contoh;

Sepanjang enam bulan, Airene dan Eric tidak pernah gagal menghantar Aaron bertemu pakar dan ahli terapi untuk memantau kesihatan anak mereka. Selain rawatan fizikal, mereka juga perlu menjaga makanan dan ubat-ubatan yang telah dipreskripsi untuk Aaron. Namun, mereka bersyukur kerana Aaron sentiasa berada dalam keadaan sihat, malah aktif seperti kanak-kanak lain. Dia mampu meniarap dan memegang botol susunya sendiri. Malah pandai juga mencium ayah dan ibunya.

Selain itu, penulis juga bercerita tentang keperluan pasangan suami-isteri yang mempunyai anak seperti Aaron agar mendapatkan khidmat kaunseling. Walaupun emosi mereka sudah stabil seperti Airene, namun keperluan khidmat kaunseling itu masih diperlukan untuk lebih memahami situasi dan mendapat khidmat nasihat. Hal ini ditulis oleh penulis;

Sementara itu, Airene turut pergi ke Jabatan Kebajikan Masyarakat (JKM) untuk mendapatkan khidmat nasihat dan kaunseling berkenaan anaknya. Pegawai JKM yang bertugas telah memberi penerangan yang jelas tentang keistimewaan dan kebajikan yang diperoleh anak-anak istimewa seperti Aaron yang merupakan pemegang kad Orang Kurang Upaya (OKU) berdaftar dengan JKM. Airene juga bertemu dengan kaunselor JKM, Dr. Sharifah Jannah yang telah 15 tahun bertugas di sana. Beliau berbicara hati ke hati dengan Airene berkenaan anaknya. Beliau memahami kegusaran Airene tentang masa depan anaknya. Namun, beliau menasihatkan Airene untuk tidak terlalu bimbang.

Selain itu, penulis juga menyampaikan mesej kepada masyakarat agar membantu golongan ini, khususnya keluarga terdekat dengan memberi sokongan moral. Kehadiran watak Mak Ani yang ambil berat terhadap cucunya telah membantu Airene dan Eric. Malah Mak Ani berperanan penting memujuk Airene ketika dia tewas oleh tekanan emosi;

Tamat sahaja cuti, Mak Ani datang dari kampung untuk menjaga cucunya. Airene belum bersedia untuk menghantar Aaron ke pusat asuhan kanak-kanak kerana bimbang penerimaan orang lain terhadap anaknya yang istimewa itu. Eric memahami kegusaran isterinya meskipun segan untuk menyusahkan ibu mertuanya itu, namun Mak Ani menyatakan kesediaannya untuk menjaga cucunya selagi kudrat masih ada.

Informatif

Cerpen ini juga bersifat infomatif. Penulis membekalkan info kepada pembaca, iaitu tentang penyakit Palsi Serebral dan rawatannya. Penulis mengetahui tentang subjek yang diceritakan. Cuma penulis sewajarnya memberi maklumat yang tepat tentang subjek yang ingin diketengahkan walaupun tulisan ini berbentuk karya kreatif dan bukannya ilmiah. Penulis telah bercerita tentang penyakit Aaron seperti berikut;

Eric menerima ketentuan bahawa anaknya mempunyai Palsi Serebral, sejenis gangguan saraf yang boleh menjejaskan pergerakan anaknya terutama di bahagian kaki. Eric tetap positif dan berdoa agar kekurangan anaknya itu hanyalah dari segi fizikal semata-mata. Dari apa yang dibacanya dari laman-laman berkaitan Palsi Serebral, ada juga kanak-kanak sebegitu yang normal dari segi inteleknya. Malah ada yang sangat berjaya dan bijak pandai.

Melalui cerpen ini, pembaca sekurang-kurangnya telah mendapat maklumat tentang keperluan tertentu untuk menjaga anak istimewa yang mengalami Palsi Serebral, misalnya memerlukan sesi pemeriksaan kesihatan, kaunseling, penjagaan ubatan dan makanan. Aaron juga perlu dilatih seperti cerita penulis;

Jika dahulu dia menggunakan kerusi roda untuk bergerak namun kini dia sudah mula belajar menggunakan alat sokongan kaki untuk melatih pergerakannya. Ia merupakan proses yang panjang dan sudah tentu tidak akan membuatkannya terus boleh berjalan sendiri dalam sekelip mata. Doktor meyakinkan Eric dan Airene bahawa ini adalah proses untuk menguatkan otot dan tulang Aaron dan mengingatkan mereka agar tidak terlalu berharap untuk Aaron terus dapat berjalan dalam masa terdekat kerana anak mereka masih terlalu muda dan kecil. Berjalan merupakan proses pemulihan yang akan memakan masa yang panjang. Hanya kesabaran dan kecekalan dapat membuktikannya.

Konflik dalam Cerita

Pada awal cerpen penulis telah menghadirkan konflik. Konflik ini diperlihatkan dalam diri watak Airene. Airene digambarkan sebagai seorang wanita yang menerima tekanan emosi disebabkan oleh anak yang dilahirkannya menghadapi masalah penyakit saraf. Penulis berjaya menggambarkan watak seorang yang sedang berkonflik dengan dirinya. Konflik merupakan unsur penting untuk menggerakkan cerita. Dalam hal ini penulis dikira berjaya menghidupkan konflik seperti yang ditunjukkan oleh watak Airene. Airene diceritakan menangis, diam, termenung, tidak selera makan dan tidak peduli akan bayinya. Keadaan digambarkan oleh penulis seperti berikut;

Airene termenung kosong di tepi tingkap biliknya. Enggan keluar. Mak Ani yang dari tadi mengendong cucunya mundar-mandir di hadapan Airene dengan harapan anaknya ingin memegang dan memeluk anaknya, sama seperti ibu-ibu yang lain. Sudah puas dipujuk, namun Airene tetap begitu.

“Benci betul kau dengan anakmu ini, Rene. Bagus mak bawa balik ke kampung saja kan? Temankan mak. Sudah tiga minggu dia tunggu kamu peluk dia. Kenapa keras sangat hati kamu ni?” Mak Ani bersuara tenang.

Penulis telah meleraikan konflik dalam watak Airene melalui konflik lain yang dihadirkan oleh watak Mak Ani. Mak Ani telah menyatakan sesuatu menyebabkan Airene sedar;

“Minggu depan mak bawa dia pulang ke kampung. Banyak saudara-mara kita di kampung mahu jaga anak ni. Makcik Alice kamu mesti suka. Dia kan tiada anak.” Sambung Mak Ani lagi sambal menjeling Airene dengan ekor matanya.

“Kalau kamu masa lahir dulu macam ni juga, patut tak mak tinggalkan kamu?” soal Mak Ani dengan nada yang agak tinggi.

Airene terkejut. Kemudian dia menangis semahunya. Mak Ani yang merasa bersalah segera memujuk Airene sambil meminta maaf.

Penambahbaikan

Cerpen ini menarik kerana muatan isinya yang informatif. Cuma sesuatu yang perlu penulis belajar ialah gaya bercerita. Jika sesuatu unsur ilmu atau info dimasukkan dalam karya kreatif, penulis perlu bijak menggunakan teknik atau gaya tertentu agar sebati dalam cerita dan tidak nampak seperti bahan rencana. Jika teknik atau gaya ini dikesampingkan, maka akan berlaku percanggahan antara gaya penulisan kreatif dan bukan kreatif. Gaya bercerita merupakan gaya kreatif, manakala gaya bukan kreatif lebih kepada karangan atau rencana. Pada bahagian awal cerpen ini, gaya cerita yang diterapkan sangat menarik dengan menggambarkan watak Airene yang bertarung dengan konflik. Manakala pada bahagian pertengahan hingga ke akhir cerita, gaya itu sudah bertukar seperti rencana atau pemberitahuan. Penulis terbukti sudah tahu menggunakan gaya bercerita (cerita) apabila melihat pada satu-satu bahagian dalam cerpen ini, namun gaya itu bertukar apabila penulis mula memasukkan info. Info sangat berguna dalam karya, tetapi hendaklah diberi perhatian tentang cara memasukkan info tersebut, yakni harus kreatif sesuai dengan gaya penulisan karya kreatif seperti cerpen. Malah terdapat pada satu-satu bahagian; penulis campur tangan dalam cerita dan seperti berkhutbah mengajar pembaca. Hal seperti ini hendaklah dielakkan dalam karya kreatif;

Banyak kanak-kanak istimewa di luar sana yang memerlukan sokongan moral daripada masyarakat di sekeliling mereka. Tiada insan di dunia ini yang mahu dilahirkan dan melahirkan anak yang cacat dan abnormal. Namun di sebalik kesulitan itu, insan-insan istimewa ini terbela nasibnya. Banyak kemudahan dan keistimewaan yang diberikan kepada mereka dari segi kewangan dan bantuan alat sokongan untuk membantu mereka meneruskan kehidupan dengan lebih baik.

Kesimpulannya, cerpen ini menarik sifatnya yang informatif telah berupaya menyampaikan mesej utama penulis untuk difikirkan oleh pembaca. Namun demikian, dalam penghasilan karya kreatif, gaya penceritaan karya kreatif perlu difahami dan dijelaskan untuk membezakan cerita dengan karangan atau rencana yang bersifat bukan kreatif. Penulis dilihat telah menggunakan dua gaya penulisan, iaitu bercerita dan pemberitahuan. Sekiranya penulis berusaha untuk terus menekuni dan memperkemas gaya penceritaannya, penulis pasti boleh menghasilkan karya-karya yang lebih baik pada masa-masa akan datang.

See author's posts


Doris cipta sejarah, rampas Sri Aman

SIMANGGANG: Dato Sri Doris Sophia Brodie melakar sejarah baharu setelah muncul sebagai Ahli Parlimen wanita berketurunan Dayak yang pertama di Dewan Rakyat pada hari ini.

Beliau berjaya menewaskan tiga calon lawan bagi merebut kerusi Parlimen Sri Aman pada Pilihan Raya Umum Ke-15 (PRU15) dengan 4,039 majoriti undi atas tiket Gabungan Parti Sarawak (GPS).

Tiga calon yang turut bertanding merebut kerusi itu adalah Wilson Entabang daripada Parti Sarawak Bersatu (PSB), Naga Libau@ Tay daripada Pakatan Harapan (PH) dan Dato Masir Kujat sebagai  calon Bebas.

Doris memperoleh 14,131 undi, diikuti  Wilson (10,092 undi), Masir (5,673 undi) dan Naga Libau@Tay (2,021 undi).

Pegawai Pengurus Pilihan Raya bagi Parlimen Sri Aman, Elvis Didit mengumum keputusan berkenaan di pusat penjumlahan undi di Stadium Tertutup Sri Aman pada jam 10.45 malam.

Doris ketika ditemui mengucapkan terima kasih kepada pemilih di Parlimen Sri Aman kerana telah menyokong dan memberi kemenangan.

“Saya akan terus bekerja lebih keras lagi bagi memastikan kawasan Parlimen Sri Aman terus pesat membangun dan membela kebajikan hidup mereka dalam tempoh lima tahun akan datang,” katanya.

Kemenangan ini secara tidak langsung membolehkan GPS merampas kembali kerusi Parlimen Sri Aman daripada penyandangnya iaitu Masir Kujat.

Oleh VALENTINE NGUMBANG

See author's posts


SHMMP hingga 3 Jun depan

ELLIE EDWARD

BINTULU: Harga maksimum borang dan runcit barangan harga terkawal bagi Skim Harga Maksimum Musim Perayaan (SHMMP) Hari Gawai 2020 untuk Bintulu, Tatau dan Sebauh berkuat kuasa bermula 28 Mei hingga 3 Jun depan iaitu selama tujuh hari.

Ketua Penguat kuasa Kementerian Perdagangan Dalam Negeri dan Hal Ehwal Pengguna (KPDNHEP) Cawangan Bintulu, Nazari Hassan berkata, untuk itu peniaga diwajibkan menjual harga terkawal tidak melebihi harga maksimum yang ditentukan oleh pihak kerajaan.

“Kewajipan peniaga juga meletakan harga merah jambu yang menunjukkan harga barang dan gred barang harga terkawal termasuk memastikan bekalan barangan mencukupi di pasaran di samping menggunakan alat timbang dan sukat yang telah ditentusahkan,” katanya.

Beliau memaklumkan perkara itu kepada pihak media menerusi kenyataan beliau, di sini semalam.

Menurutnya, ayam hidup untuk sekilogram dijual dengan RM6.00 bagi harga borang dan RM6.70 untuk harga runcit.

Bagi ayam standard (disembelih dan dibersihkan berserta kaki, kepala, hati dan hempedal atau mana-mana bahagiannya) adalah harga borang RM7.60 dan harga runcit RM8.50 sekilogram.

Ayam super pula (disembelih dan dibersihkan tanpa kaki, kepala, hati dan hempedal adalah RM8.50 untuk harga borang dan harga runcit RM9.50 sekilogram.

Manakala, ayam tua hidup untuk sekilogram iailah RM7.10 harga borong dan RM7.90 harga runcit dan kepak ayam pula RM11.00 harga borang dan RM12.00 harga runcit.

Sementara itu, telur ayam gred A ialah RM0.37 harga borong dan RM0.39 harga runcit dan telur ayam gred B pula RM0.36 harga borang dan RM0.38 harga runcit dan seterusnya telur ayam gred C pula ialah RM0.35 harga borong dan RM0.37 harga runcit.

Di samping itu daging babi (perut) adalah RM17.50 harga borong dan RM19.50 harga runcit untuk sekilogram dan daging babi (daging dan lemak) RM16.50 harga borong dan RM18.50 harga runcit untuk sekilogram.

Untuk sekilogram tomato pula harga borong adalah RM6.00 dan harga runcit RM7.00 seterusnya kubis bulat import RM3.00 harga borang dan RM4.00 harga runcit.

Selain itu, bawang besar (China) dan bawang besar (Holland) masing-masing harga borang dan runcit adalah RM3.00 dan RM4.00 dan RM4.00 dan RM5.00 untuk sekilogram.

Cili merah adalah RM15.00 harga borong dan RM17.00 harga runcit untuk sekilogram manakala cili kering RM16.00 harga borong dan RM17.00 harga runcit.

Ubi kentang import (China) adalah RM2.50 harga runcit dan RM3.50 harga runcit dan harga borang dan runcit kacang tanah sekilogram adalah RM8.00 dan RM9.00.

Bagi ikan kembung termasuk ikan mabung adalah harga borong RM10.00 dan harga runcit RM11.00 sekilogram dan ikan selayang pula RM7.00 dan RM9.00 untuk harga borong dan runcit. “Sekitaranya gagal mematuhi tersebut adalah peniaga akan berdepan dengan Akta Kawalan Harga dan Antipencatutan 2011,” katanya.

See author's posts


Ekonomi gig alternatif 964 graduan jana pendapatan

KUCHING: Politeknik Sarawak berjaya melahirkan ramai graduan yang menjadi usahawan dalam ekonomi gig.Premier Sarawak Datuk Patinggi Tan Sri Abang Johari Tun Openg berkata, ekonomi gig bercirikan jangka pendek, fleksibel atau bebas dari segi masa serta tidak terikat sebagai alternatif untuk menjana pendapatan.

Ini dipacu oleh persekitaran digital dan kesediaan aplikasi untuk menyampaikan maklumat serta peluang untuk bekerja.“Saya difahamkan bahawa seramai 964 usahawan pelajar dan usahawan graduan Politeknik Kuching Sarawak telah terlibat dalam ekonomi gig pada  2022.“Malah saya turut difahamkan bahawa kadar kebolehpasaran graduan Politeknik Kuching Sarawak berjaya melepasi kadar kebolehpasaran 90 peratus sepanjang tiga tahun berturut-turut.“Ini menunjukkan kadar kebolehpasaran graduan politeknik yang melebihi 90 peratus bahawa graduan politeknik sentiasa menjadi pilihan majikan,” katanya.Beliau berkata demikian dalam teks ucapannya yang dibaca oleh Timbalan Menteri Pendidikan, Inovasi dan Pembangunan Bakat Datuk Annuar Rapaeepada majlis Konvokesyen ke 31 Politeknik Kuching Sarawak di Dewan Jubli Perak di sini, hari ini.Jelas Abang Johari, menerusi program TVET dalam sektor pendidikan tinggi Politeknik harus tidak ketinggalan dalam memantapkan lagi jaringan kolaborasi strategik bersama rakan industri dan academia.

Selain meningkatkan lagi strategi dalam bidang teknologi supaya mampu mempersiapkan pelajar selaras dengan tuntutan institusi.Bidang TVET menjadi permintaan tinggi dalam kalangan rakyat Malaysia dan merupakan modal insan yang sangat diperlukan dalam pelbagai sektor industri.Ujarnya, pelaksanaan pelbagai program TVET dan STEM akan terus diberi penekanan sebagai usaha mempersiapkan para pelajar mendepani cabaran pekerjaan yang kompetitif pada masa akan datang.

Jelasnya lagi, untuk merealisasikan aspirasi Sarawak, Strategi Pembangunan Pasca-Covid-19 2030 (PCDS 2030) telah diformulasikan yang mana mengandungi tujuh teras strategik dan berteraskan enam sektor ekonomi sebagai enjin utama pertumbuhan, yang akan disokong oleh tujuh pemboleh ataupun enabler.“Antara pemboleh atau enabler ini yang boleh dikaitkan dengan pendidikan TVET adalah transformasi digital, inovasi dan pendidikan serta pembangunan modal insan.“Sehubungan itu, kita sentiasa memastikan pelajar bersedia untuk menceburi ke bidang pekerjaan dengan pengetahuan dan kemahiran yang bersesuaian dan relevan dengan kehendak industri, selaras dengan aspirasi Sarawak untukmenjadi sebuah negeri maju menjelang 2030.”Beliau turut menzahirkan ucapan tahniah kepada para graduan kerana memilih Politeknik Kuching Sarawak sebagai landasan pengajian.“Tahniah kepada politeknik yang mengorak awal mengatur langkah dalam mempelopori pelbagai bidang yang berimpak tinggi selari dengan keperluan industri bagi menyemarakkan transformasi negara.“Kepada graduan TVET khasnya graduan politeknik, peluang kerjaya tidak terhad kepada makan gaji semata-mata, malah lulusan TVET digalakkan untuk menceburi bidang keusahawan dalam bidang digital dan teknikal yang mampu mewujudkan peluang pekerjaan kepada masyarakat,” jelasnya.Tahun ini, “POLYCC Pemacu Negara MADANI” adalah tema horizon baharu ke arah mentransformasi POLYCC agar menjadi lebih mandiri, kalis cabaran masa hadapan serta mempunyai keboleh saingan yang tinggi.Tema pada kali ini adalah inspirasi daripada dasar peringkat nasional yang telah diumumkan oleh Perdana Menteri iaitu “Membangun Malaysia MADANI”.   Turut hadir, Timbalan Ketua Pengarah (Perancangan) Jabatan Pendidikan Politeknik dan Kolej Komuniti Teknologis Muhamad Rumzi Mamat, Pengarah Politeknik Kuching Sarawak Hikmatullah Hajid Ahmad Khan, Timbalan Pengarah Akademik Politeknik Kuching Sarawak Teknologis Marlina Abdul Manaf dan Ketua Jabatan Hal Ehwal Pelajar Politeknik Kuching Sarawak Ustaz Mahathir Mohamad Kamin.Oleh Azreen Keria

See author's posts


Kabinet terkuat Singapura

SINGAPURA: Perdana Menteri Singapura, Lee Hsien Loong, yakin beliau menubuhkan Kabinet terkuat bagi memanfaatkan mandat rakyat republik itu untuk mengatasi cabaran ekonomi dan kesihatan yang sedang dialami.

Beliau juga menggesa semua pihak bersatu selepas pilihan raya berakhir kerana kerja untuk Kabinet dan kerajaan baharu sudah bermula.

“Apa saja fahaman politik, jangan pernah lupa bahawa rakyat Singapura perlu didahulukan dan diutamakan.

“Mari kita semua bersatu dan tumpukan tenaga bagi mengharungi cabaran besar akan datang ini,” katanya ketika pada Majlis Angkat Sumpah di Istana hari ini.

Secara keseluruhan, 33 menteri dan menteri negeri, bermula dengan Hsien Loong, mengangkat sumpah dipimpin oleh Ketua Hakim, Sundaresh Menon.

Terdahulu, Presiden Singapura, Halimah Yacob, berkata pandemik Covid-19 menguatkan semangat rakyat Singapura dan menyatukan semua pihak.

“Dalam fasa seterusnya, saya mohon Singapura terus mengekalkan perpaduan ini bagi menyokong kerajaan yang sudah kita pilih dan beri sokongan sepenuhnya untuk Singapura berdepan krisis ini,” katanya.

Sementara itu, Hsien Loong dalam ucapannya, turut mengakui krisis Covid-19 kini kembali buruk dengan jangkitan dan kematian baharu meningkat.

Beliau turut merayu supaya majikan mengekalkan pekerja mereka seboleh mungkin dan membantu pekerja yang kehilangan kerja mencari kerja baharu. – AFP

See author's posts


Operasi cari mangsa feri karam diteruskan

BANGKOK: Operasi mencari dan menyelamat (SAR) empat orang yang hilang dari sebuah feri yang karam berdekatan pulau pelancongan popular di Koh Samui, Thailand pada Sabtu malam diteruskan hari ini.

Feri Raja 4 itu membawa 12 anak kapal dan empat pemandu – tiga lori roda 10 dan sebuah kenderaan pacuan empat roda yang sarat dengan sampah –  karam ketika laut bergelora setelah meninggalkan pelabuhan Koh Samui kira-kira jam 10.00 malam (waktu tempatan).

Sembilan diselamatkan berhampiran kapal manakala dua lagi diselamatkan berhampiran sebuah pulau berdekatan pada Ahad. Mayat seorang kapten dijumpai pada Ahad petang.

Pejabat Pencegahan dan Mitigasi Bencana Surat Thani berkata SAR oleh pasukan tentera laut, polis dan pasukan penyelamat tempatan kembali beroperasi pada pukul 8 pagi (waktu tempatan) hari ini.

“Pasukan mencari telah menemukan tempat kapal itu karam,” katanya dalam satu kenyataan.

Sementara itu, Ketua Pengarah Jabatan Laut Witthaya Yamuang berkata sebuah panel telah dibentuk untuk menyiasat kejadian tersebut.

Menurutnya  laporan akan dikeluarkan dalam tempoh 15 hari.- Bernama

See author's posts


PN cadang KWSP bersasar bantu golongan sangat memerlukan

KUALA LUMPUR: Perikatan Nasional (PN) menggesa kerajaan supaya membenarkan pengeluaran bersasar Kumpulan Wang Simpanan Pekerja (KWSP), kepada golongan yang memerlukan dengan mencari satu mekanisme yang sesuai.

Ketua pembangkang merangkap Ahli Parlimen Larut Datuk Seri Hamzah Zainudin berkata ini bagi memastikan, hanya golongan yang benar-benar layak sahaja sahaja yang dapat mengeluarkan caruman itu demi meneruskan kelangsungan hidup.

“Ada pencarum yang mencarum KWSP secara suka rela…sebagai contoh sebelum pendemik dia ada kedai dan perniagaannya maju. Dia buat simpanan (KWSP) dan dia beli rumah, namun selepas tiga tahun semasa pandemik, pendapatan dia sudah berbeza berbanding zaman dia mencarum.

“Sekarang dia minta untuk keluarkan duit sebab sudah enam bulan tak bayar hutang rumah dan bank hendak lelong rumahnya. Jika kita tidak bantu orang seperti ini, apa yang akan terjadi?

“Rumahnya akan dilelong dan apabila dia hendak beli semula  aset itu setahun atau dua tahun akan datang, saya rasa amat susah sekali. Sebab tu saya minta sangat kerajaan untuk mecari mekanisme untuk tujuan ini,” katanya ketika membahaskan Rang Undang-Undang Perbekalan 2023 peringkat dasar di Dewan Rakyat, hari ini.

Selain itu, Hamzah meminta kerajaan memberi perhatian kepada kebajikan veteran tentera yang bergadai nyawa mempertahankan kedaulatan negara, namun hanya menerima pencen RM500 sebelum penyelarasan gaji dilaksanakan pada 2013.

Pada masa sama, beliau turut mencadangkan penubuhan Jabatan Warga Emas seiring Malaysia menuju ke arah negara menua, yang membolehkan golongan berkenaan menyertai tenaga kerja bagi membolehkan mereka mempunyai pendapatan, terutama dalam menghadapi ketidaktentuan ekonomi ketika ini .

“Kalau boleh kita gunakan lagi mereka sebagai tenaga kerja dan cara membayarnya, tak payah ikut gaji minima tapi menggunakan model baharu,” katanya. – Bernama

See author's posts


Jalan Ulu Suai dinaik taraf

NIAH: Sejumlah RM71 juta diumumkan oleh Ketua Menteri, Datuk Patinggi Abang Johari Tun Openg untuk projek menaik taraf Jalan Ulu Suai di sini.

Abang Johari mengumumkan demikian semasa berucap pada majlis lawatan kerja Projek Menaiktaraf Jalan Ulu Suai di sini semalam.

Katanya, kos projek naik taraf tersebut berjumlah RM68 juta, belum siap projek tersebut, terdapat permohonan tambahan untuk 300 meter Jalan Kampung Iran dengan kos RM3 juta.

“Demi kemudahan rakyat di sini saya katakan teruskan projek Jalan Iran ke jalan pesisir pantai Miri-Bintulu.

“Rakyat di sini sangat beruntung kerana akan mempunyai jalan raya yang lebih tegap dengan cara pembuatan moden,” jelasnya.

Tambahnya, Ahli Dewan Undangan Negeri (ADUN) Kemena, Dato’ Sri Dr. Stephen Rundi juga memohon Jalan Suai itu terus sambung ke Lebuh Raya Pan Bornoe.

“Siapkan Jalan Ulu Suai dahulu dan bagi saya lima tahun lagi baharu kita menyambung jalan tersebut ke Pan Borneo.

“Jalan sambung ke Pan Borneo boleh kita buat, asalkan bagi Rundi, Majang, James Masing dan saya, menang lagi pada Pilihan Raya Negeri (PRN-12) nanti,” katanya lagi.

Apabila Jalan Ulu Suai siap nanti, kawasan Suai yang terletak di hulu dan luar bandar tidak lagi menjadi hulu kerana terletak di tengah antara Miri dan Bintulu.

Justeru itu, jalan raya yang tegap nanti akan memberi kemudahan kepada rakyat di sini mengeluarkan hasil pertanian seperti kelapa sawit.

Selain daripada itu, penduduk kawasan luar bandar turut diberi kemudahan seperti Pembekalan Elektrik Alternatif Luar Bandar Sarawak (SARES) dan Bekalan Air Luar Bandar Alternatif Sarawak (SAWAS), katanya.

Turut hadir, Timbalan Ketua Menteri, Tan Sri Datuk Amar Dr. James Jemut Masing, Menteri Utiliti Sarawak’ Dato’ Sri Dr Stephen Rundi dan ADUN Samalaju, Majang Renggi.

Oleh Adum Liu

See author's posts


3,093 pelajar terima tawaran lanjut pengajian

IKRAR PELAJAR… Mclarren Jenson Guang mengetuai bacaan ikrar pelajar sempena MIP UNIMAS Sesi 2022/2023 di Arena Gemilang,DeTAR PUTRA dekat sini, semalam.

KOTA SAMARAHAN: Seramai 3,093 pelajar telah menerima tawaran untuk melanjutkan pengajian ke Universiti Malaysia Sarawak (UNIMAS) bagi sesi 2022/2023.

Naib Canselor UNIMAS, Profesor Datuk Dr Mohamad Kadim Suaidi berkata, pihak UNIMAS juga masih menunggu keputusan rayuan dan kemungkinan akan menerima kira-kira 600 ke 700 pelajar baharu lagi selepas proses tersebut.

“Kehadiran semua pelajar sebagai warga baharu UNIMAS amat dialu-alukan dan dinanti-nantikan,” kata beliau  pada Majlis Ikrar Pelajar (MIP) UNIMAS Sesi 2022/2023 di Arena Gemilang, DeTAR PUTRA dekat sini, semalam.

Lafaz ikrar pelajar juga telah diketuai oleh Mclarren Jenson Guang,  sekali gus menyerahkan watikah Aku Janji kepada Kadim dan disaksikan oleh  Pengerusi Lembaga Pengarah UNIMAS Tan Sri Datuk Seri Panglima Sulong Matjeraie.

Kadim turut melahirkan rasa bangga kerana para pelajar tersebut  mempunyai latar belakang etnik, ideologi politik, taraf ekonomi dan sosial yang berbeza serta berasal dari 14 buah negeri yang mempunyai identiti tersendiri.

“Bagaimanapun, di bawah naungan Jalur Gemilang yang sama mereka perlu terus bersedia untuk menuntut dan mencari persamaan dalam kepelbagaian tersebut termasuk mengamalkan konsep Keluarga Malaysia.

“Saya yakin dan percaya, sepanjang anda mengikuti Minggu Aluan Pelajar (MAP) sejak 3 Oktober lalu sedikit sebanyak ia pelajar baharu mengenali UNIMAS dengan lebih dekat, membuat penilaian awal dan mewujudkan semangat kekitaan”, katanya.

Dalam pada itu, Kadim memaklumkan bahawa beliau yakin kehadiran warga baharu UNIMAS mampu menterjemah, merefleksi dan merealisasikan gagasan yang telah beliau sampaikan.

“Diharapkan, keberadaan anda di kampus ini nanti diiringi dengan nilai tanggungjawab dan akauntabiliti yang tinggi untuk menampilkan sikap dan budaya individu yang matang serta bersedia untuk dilatih sekali gus dibentuk sebagai generasi harapan, pewaris kepimpinan negara masa hadapan. Kita tidak mahu melahirkan saintis, jurutera dan teknokrat yang kaku sifatnya,” jelasnya.

Beliau memaklumkan, UNIMAS juga komited untuk memberikan pengalaman kampus yang terbaik kepada para pelajarnya sebagai pelaburan jangka panjang yang bakal menghasilkan pulangan yang tinggi nilainya kepada universiti pada masa hadapan.

“Jadi saya berharap agar semua pelajar boleh memanfaatkan ruang dan peluang yang disediakan di kampus dengan penuh berhemah dan tanggungjawab melalui penglibatan dalam pelbagai aktiviti berfaedah serta dapat memberikan nilai tambah kepada anda sebagai seorang pelajar universiti”, ujarnya.

Untuk makluman, MAP telah dijalankan selama tiga hari dan dikendalikan sepenuhnya oleh Majlis Perwakilan Pelajar (MPP) UNIMAS dan melibatkan seramai 315 Liasion Officer (LO), Majlis Pelaksana dan Lembaga Pengarah.

Antara pengisian program yang telah dilakukan termasuklah Hari Bersama Fakulti, Pengenalan Kelab dan Persatuan, Taklimat bersama Perbadanan Tabung Pendidikan Tinggi Nasional

(PTPTN) selain aktiviti bersama pihak pengurusan Kolej.

Pada malam 5 Oktober telah  berlangsung program Semarak Kesarjanaan Mahasiswa dan Malam Rumpun Budaya (MRB).

Hadir sama Timbalan Naib Canselor (Penyelidikan dan Inovasi), Profesor Dr Wan Hashim Wan Ibrahim, Timbalan Naib Canselor (Akademik dan Inovasi) Profesor Dr. Ahmad Hata Rasit, Timbalan Naib Canselor (Hal Ehwal Pelajar dan Alumni), Profesor Dr Kamarudin Kana, Pendaftar UNIMAS, Azlan Ramli, Yang di-Pertua MPP Sesi 2021/2022, Saidatul Najwa Abdul Halim, Pengerusi Jawatankuasa MAP Sesi 2022/2023 Premanand Ayavoo dan wakil-wakil yang lain.

Oleh NICKELYSON LAKUN

See author's posts


Dana Sokongan Anti Pandemik kumpul RM474,102

KUCHING: Kempen Dana Sokongan Anti Pandemik Sarawak yang dilancarkan oleh Persatuan Cina Bahagian Kuching, Samarahan dan Serian telah berjaya mengumpul 15,098 penderma dengan jumlah keseluruhan sebanyak RM474,102.05.

Presiden Persekutuan Persatuan Cina Bahagian Kuching, Samarahan dan Serian, Datuk Richard Wee berkata, derma tersebut akan diserahkan kepada kerajaan Sarawak untuk digunakan sebagai dana bencana Sarawak pada akhir bulan ini.

“Terima kasih kepada semua ahli jawatankuasa kempen dana di atas semangat komitmen dan kerjasama yang tinggi antara satu sama lain dan kemahiran kepimpinan seperti yang ditunjukkan oleh Kuek Eng Mao yang membolehkan mereka menyelesaikan amanah dan tugas mereka lebih awal daripada yang dirancang.

“Dapat dilihat dari  kempen ini ia jelas menunjukkan semangat ketika ada orang yang masalah, semua pihak datang untuk menolong serta keikhlasan dari masyarakat Cina untuk menyokong kerajaan dan barisan petugas hadapan dalam memerangi wabak covid-19 ini,” katanya pada majlis ringkas pada Rabu.

Richard berkata, beliau juga pernah mendengar beberapa orang mempertanyakan niat kempen berkenaan untuk menyokong dana bencana Sarawak dan ada juga yang menyatakan bahawa kerajaan memiliki dana yang cukup untuk memerangi wabak ini.

“Kempen pengumpulan dana itu dimulakan untuk menunjukkan penghargaan dan sokongan tulus kami kepada kerajaan dan petugas barisan hadapan atas usaha dan dedikasi mereka untuk melawan dan mengatasi wabak Covid-19.

“Ketika wabak Covid-19 merebak di Wuhan, China pada akhir 2019, Persekutuan Kuching, Persatuan Samarahan dan Serian Bahagian Cina dan masyarakat Cina di Sarawak telah segera mengumpulkan dana untuk penduduk di Wuhan, China.

“China adalah negara yang kaya dan kuat dan tidak bergantung pada sumbangan sederhana kita. Begitu juga, sebagai rakyat Sarawak, ada keperluan untuk kita memberikan sokongan yang tulus kepada kerajaan dan petugas barisan hadapan atas usaha mereka dalam memerangi wabak Covid-19 ini,” katanya.

Tambahnya lagi, sejak wabak Covid-19 di Sarawak tahun lalu, Persekutuan telah segera menubuhkan pasukan bantuan bencana untuk menyediakan bekalan makanan kepada barisan depan dan keluarga miskin serta kumpulan-kumpulan kekurangan yang sangat terkena wabak tersebut.

“Pasukan bantuan bencana bukan sahaja memberi bantuan kepada mereka yang terkesan dengan wabak Covid-19, tetapi juga menghulurkan bantuan kepada mereka yang mengalami bencana mendadak seperti banjir, kebakaran dan bencana alam atau buatan manusia yang lain.

“Oleh itu, operasi pasukan bantuan bencana akan terus beroperasi secara berterusan,” ujarnya.

Oleh Jeakqleyn Yacho

See author's posts


Pengundian semula bakal berlaku

DALAM undian yang dilakukan bulan lepas bagi pusingan kelayakan Piala Asia Bawah 23 2022, pasukan Malaysia telah diundi bersama dengan tuan rumah Mongolia, Thailand dan Laos.

Melihat kepada pasukan dalam Kumpulan J itu, peluang dilihat cerah untuk Malaysia layak walaupun hanya akan menghantar pasukan Bawah-19 ke pusingan kelayakan.

Namun berita terbaru dari Konfederasi Bolasepak Asia (AFC) mengatakan yang Korea Utara telah mengundur diri daripada kelayakan tersebut dan keadaan itu memaksa AFC untuk membuat pengundian semula.

Memandangkan Kumpulan K hanya tinggal Jepun dan Cambodia sekarang, satu lagi pasukan dari Kumpulan G ke J akan diundi menyertai K.

Hanya tuan rumah dan pasukan yang berada di posisi 1 dari setiap kumpulan tidak akan terlibat dalam undian semula ini.

Lapan pasukan iaitu China, Brunei, Timor-Leste, Filipina, Myanmar, Hong Kong, Malaysia dan Laos akan dimasukkan dalam balang yang sama dengan satu sahaja pasukan diundi keluar untuk menyertai Kumpulan K.

Perkembangan terbaharu ini sudah pasti merencatkan sedikit perancangan Brad Maloney yang hanya boleh mengetahui selepas undian semula dijalankan pada Ogos 11 sama ada masih perlu mengekalkan perancangan terdahulu atau memindanya mengikut susunan terbaharu.

Sebagai rekod, Maloney pernah menjadi penolong kepada Datuk Ong Kim Swee dalam membantu Malaysia melayakkan diri ke pusingan akhir Kejohanan AFC B-23 di China pada 2018 yang mana skuad kebangsaan terkandas di pusingan suku akhir kepada Korea Selatan.

Oleh ADI SAFARMAN

See author's posts


Lumek Merah lonjak nilai komersial ikan Lumek

Ikan Layar atau Lumi atau nama saintifiknya Harpodon Nehereus merupakan ikan air masin. Masyarakat Sarawak menggelar ikan ini sebagai ikan lumek. Ia merupakan ikan yang penting secara komersial dan dijual di pasar-pasar sebagai bahan mentah yang berpotensi tinggi untuk dikomersialkan.

Pada zaman dahulu, ikan lumek ini tiada nilai pasaran kerana fizikalnya dianggap pelik dengan gigi panjang dan tajam serta rahang yang besar serta memiliki isi yang lembut dan lembik.

Asalnya, ikan lumek ini hanya sesuai dijadikan hidangan seperti digoreng atau dibuat sup sahaja. Namun, kini ikan lumek ini telah mendapat permintaan tinggi dan harganya telah meningkat belipat kali ganda.

Hal ini berikutan daripada kepelbagaian hidangan berasaskan ikan ini diikuti dengan teknologi dalam pemprosesan makanan telah menjadikannya sebagai sebuah produk baru yang lebih enak dan sesuai dijadikan kudapan bila-bila masa sahaja.

Sejak kebelakangan ini, produk berasaskan ikan lumek seperti ikan lumek kering atau ikan lumek salai merah sangat popular dalam kalangan rakyat Sarawak terutamanya pada musim perayaan.

Lumek Merah diperbuat daripada ikan Lumek yang dibuang tulangnya kemudian disalai. Rasa Lumek Merah yang seakan-akan seperti sotong merah menjadikannya popular sebagai snek ataupun kudap-kudapan terutamanya pada musim perayaan. Cara pemprosesan yang asli menambahkan lagi keunikan dan rasa sedap lumek tersebut.

Sebelum ini, ikan Lumek sama ada mentah atau yang disalai sememangnya kurang dikenali oleh masyarakat luar Sarawak. Walaupun begitu, sejak ia diperkenalkan ke pasaran baru-baru ini, ia telah mendapat permintaan yang tinggi dan diterima masyarakat. Malah, ia sering dibeli sebagai buah tangan oleh para pengunjung khusunya dari Semenanjung Malaysia.

Stokis terbesar produk berasakan Lumek, Roziana Maulad Ebidin, dari Kabong berkata beliau menceburkan diri dalam perniagaan produk Lumek ini kerana melihat pasaran produk ini mampu pergi jauh. Beliau yang memang mempunyai minat yang tinggi dalam bidang perniagaan sejak dahulu lagi telah mempunyai kedainya yang tersendiri yang dikenali sebagai Ziana Enterprise.

Menurut beliau, pelbagai jenis perniagaan yang telah dilakukannya seperti menjual produk kosmetik, simkad, dan produk makanan yang lain seperti burger dan sebagainya. Namun, perniagaannya semakin dikenali sejak beliau menceburkan diri dalam penjualan produk Lumek merah ini.

Bukan itu sahaja, beliau yang mempunyai bakat dalam bidang pemasaran, berjaya memasarkan produk ini di Facebook dan juga di aplikasi Shopee sehingga ia dikenali di Semenanjung Malaysia. Selain itu, beliau juga mempunyai ramai ejen yang membantu menjual dan memperluaskan produknya.

Disamping produk ikan Lumek Merah, beliau juga turut menjual dan mempromosikan produk ikan Lumek Satay, ikan bilis Merah dan ikan bilis Satay. Lain daripada itu, beliau juga turut mengusahakan produk biskut dan kuih tradisional hasil tangannya dan ibunya.

Ujarnya, produk ikan lumek kering merah ini mempunyai rasa sama seperti sotong kering tetapi ia diproses secara tradisional untuk mengekalkan rasanya yang semula jadi dan berkualiti tinggi.

“Produk ikan Lumek ini dijual dengan dua rasa yang berbeza iaitu ikan Lumek Merah dan ikan Lumek Satay. Ia dijual dengan harga RM10 untuk 100 gram, RM50 untuk 500 gram dan RM 100 untuk sekilogram,”maklumnya.

Sementara itu, beliau berkata kerja-kerja pemprosesan makanan tersebut mengambil masa sehari atau lebih bergantung kepada keadaan cuaca.

“Selepas dikeluarkan tulang dari isi, ikan ini kemudian digoreng dengan pelbagai bahan seterusnya dikeringkan di bawah cahaya matahari,” tambahnya.

Oleh ‘AINI ‘AFIFAH HAFIZ

See author's posts


JPBN Sarawak perketat peraturan perjalanan baharu

KUCHING: Jawatankuasa Pengurusan Bencana Negeri (JPBN) Sarawak baru-baru ini perketatkan peraturan perjalanan bahru bagi rakyat Malaysia dari Sabah dan Labuan ke negeri ini susulan lonjakan kes Covid-19 di negeri itu.Langkah memperketakan kemasukan itu dibuat bagi mengawal penularan wabak pandemik itu merebak ke Negeri Bumi Kenyalang ini.

Tinjauan Utusan Sarawak semalam mendapati, kebanyakan masyarakat di negeri ini bersetuju dan menyokong keputusan yang dibuat oleh ahli Sekretariat JPBNS untuk memperketatkan kemasukan rakyat warga Malaysia dari Sabah dan Labuan ke negeri ini.

Bagi Mohd Ashmunir Sahab, 29, berkata, langkah berjaga-jaga yang diambil oleh kerajaan Negeri adalah keputusan yang sangat tepat pada masa ini.

“Kita tidak boleh membiarkan wabak pandemik ini terus merebak ke negeri kita dengan sewena-wenangnya lagi. Dengan memperketatkan peraturan kemasukan ini sedikit sebanyak membantu dalam pengurangan kes di negeri ini juga.

Manakala, bagi Goh Kian Hui, 32, pekerja swasta berkata, perjalanan yang berulang alik kerap dari Sabah ini adalah inisiatif yang baik dibuat oleh Kerajaan Negeri sebagai langkah berjaga-jaga untuk mengekalkan standard operasi prosedur (SOP) yang ketat untuk mengurangkan risiko penyebaran Covid-19.Sementara itu, bagi rakyat Sarawak Liliana Mening, 29, yang kini menetap di Sabah berkata, peraturan memperketatkan perjalanan bahru bagi rakyat Malaysia dari Sabah dan Labuan itu menyukarkan dia untuk balik ke negeri ini.

“Saya dapat tahu mengenai pengumuman itu daripada keluarga di Miri, semalam.

“Kalau diikutkan hati, saya hendak saja balik Sarawak, tetapi memandangkan keadaan sekarang sangat tidak mengizinkan saya terpaksa membatalkan hasrat untuk balik kampung.”Katanya kepada media ketika dihubungi semalam.

Oleh Jeakqleyn Yacho

See author's posts


Bomba bersih landasan Lapangan Terbang Lawas

LAWAS: Pasukan Bomba dan Penyelamat Daerah Lawas mengambil masa lebih dua  untuk melakukan kerja-kerja pembersihan landasan Lapangan Terbang Lawas yang diitutup selama tiga hari mulai Selasa lepas.

Ketua BBP Lawas Zaki Husin berkata, kerja pembersihan itu turut dibantu pasukan bomba sukarela Lawas dan pasukan bomba bantuan Lapangan Terbang Lawas.

“Pasukan kita turut terlibat dalam membantu menjalankan pembersihan kawasan landasan Lapangan Terbang Lawas yang terjejas akibat banjir,” katanya, semalam.

Jelas Zaki operasi yang bermula  3.10 petang itu berakhir 5.25 petang.

Kelmarin Lapangan Terbang Lawas ditutup selama tiga hari mulai semalam berikutan landasannya dinaiki air.

Penutupan ini juga disebabkan keadaan landasan yang merbahaya untuk pendaratan dan pelepasan pesawat.

See author's posts


62 MAUT, puluhan lagi cedera

CAP-HAITIEN: Letupan trak gas besar-besaran mengorbankan sekurang-kurangnya 62 orang di Haiti pada Selasa lalu, selepas orang ramai mengerumuni kenderaan itu untuk mengutip bahan api yang tertumpah yang merupakan komoditi berharga di negara yang dilanda kekurangan teruk.

Letupan di Bandar Cap-Haitien di Haiti adalah bencana terbaharu yang melanda negara Caribbean yang dilanda kemiskinan itu selain keganasan kumpulan dan kelumpuhan politik.

Perdana Menteri Ariel Henry melawat lokasi tragedi itu berkata, hatinya ‘patah’ selepas bertemu dengan beberapa puluhan yang cedera di hospital tempatan.

Henry kemudian dalam ciapan Twitter memberitahu bahawa dana kecemasan telah dikeluarkan untuk membantu menangani tragedi itu.

Dalam tragedi malang itu, sisa trak yang hangus terletak di kawasan Samarie yang dibina di bandar itu di pantai utara negara itu menyebabkan bangunan di sekelilingnya terbakar dalam letupan itu.

Orang ramai berkumpul di tapak yang mana beberapa mangsa yang maut ditinggalkan di jalan di dalam beg mayat.

“Kami kini telah mengira 62 kematian,” kata Timbalan Datuk Bandar Patrick Almonor sambil menambah pihak berkuasa masih mencari mangsa di bangunan berhampiran.

Almonor menyifatkan tragedi yang mengerikan berkata, beliau melihat puluhan orang dibakar hidup-hidup dan tidak mungkin untuk mengenal pasti mereka yang terkorban.

Terdahulu, trak yang membawa gas itu dipercayai terbalik selepas pemandunya hilang kawalan ketika berpusing bagi mengelak teksi motosikal.

Jabatan Perlindungan Awam Haiti mengesahkan trak itu telah terhempas dan orang yang lalu lalang bergegas untuk mengambil gas yang terlepas, komoditi yang jarang berlaku di tengah-tengah kekurangan bahan api yang teruk disebabkan oleh cengkaman kumpulan penjenayah di ibu negara Port-au-Prince.

“Susulan kemalangan ini, orang awam mengambil peluang untuk mengumpul gas dengan mengisi bekas sementara menyebabkan letupan dahsyat yang mengorbankan banyak mangsa dan kerosakan teruk,” kata Pengarah Perlindungan Awam Jerry Chandler.

Almonor berkata, kira-kira 40 rumah di kawasan itu turut rosak, namun belum ada maklumat lanjut mengenai kemungkinan mangsa di dalamnya.

Justeru, Hospital Universiti Justinien turut dipenuhi mangsa yang cedera dalam letupan itu.

“Kami tidak mempunyai keupayaan untuk merawat bilangan orang yang melecur teruk.

“Saya takut kita tidak akan dapat menyelamatkan mereka semua,” ujar salah seorang jururawat di hospital berkenaan.

Seorang doktor di hospital memberitahu stesen radio tempatan, Magik9 bahawa dua orang telah meninggal dunia di sana dan 40 pesakit lain cedera parah.

“Mangsa melecur lebih 60 peratus badan mereka,” katanya.

Selepas melawat hospital, Henry berkata, “Dengan hati yang hancur, saya melihat keadaan kritikal beberapa rakan senegara kita.”

Beliau sebelum ini berjanji hospital lapangan akan dikerahkan dengan pantas untuk membantu menjaga mangsa letupan.

Henry yang telah memimpin negara itu sejak Julai selepas Presiden Jovenel Moise dibunuh dalam komplot yang masih misteri mengisytiharkan tempoh berkabung negara berikutan letupan itu. -AFP

See author's posts